KALAU BENAR MAHU AGONG CAMPURTANGAN, JATUHKANLAH MAHIADDIN LEBIH DULU…

Rasa meluat rakyat kepada kegagalan PN sebagai kerajaan, seterusnya disertai keinginan untuk mendapat kerajaan dan Perdana Menteri baharu kini boleh dikata sudah berada di tahap paling maksima yang tidak pernah berlaku sebelum ini.
Ia sehingga ke peringkat ada yang merayu dan mengutus surat kepada Yang Dipertuan Agong agar baginda sebagai ketua negara dapat berbuat sesuatu memilih kerajaan dan Perdana Menteri baharu bagi tujuan menyelamatkan negara dan nasib rakyat dalam kadar yang sesegara mungkin.
Di media sosial pula, lebih ramai yang tampil secara peribadi menulis kata-kata rayuan kepada Agong dengan maksud serta tujuan yang sama.
Realiti ini memperlihatkan PN sebagai kerajaan dan Mahiaddin Md Yasin sebagai Perdana Menteri benar-benar sudah gagal dan ditakrif tidak lagi berfungsi.
Sebagaimana disebut banyak kali dalam tulisan dan artikel sebelum ini, inilah kerajaan dan Perdana Menteri terburuk sekali yang pernah ada dalam sejarah negara sejak merdeka.
Meskipun negara mengamalkan demokrasi berparlimen dan rakyat pada hakikatnya mempunyai hak serta kebebasan tertentu, tetapi dengan Mahiaddin menguatkuasakan darurat yang bersekali dengannya Parlimen turut digantung dan ia akhirnya difahami serta disedari lebih bertujuan melindungi kuasanya berbanding untuk memerangi Covid19, semuanya jadi terbatas dan tersekat begitu saja.
Tidak cukup dengan itu, di bawah ordinan darurat ini, melalui penguatkuasaan undang-undang yang diperketatkan, kemungkinan seseorang itu dihukum, didenda tinggi dan dipenjara lebih terbuka lagi.
Lantaran itu, selain seruan agar rakyat terus bangkit menuntut perubahan dan menolak PN dan Mahiaddin ini bila tiba waktu pengundian sentiasa berterusan, jalan terakhir ialah merayu dan meminta campurtangan Agong, tentunya dengan harapan agar derita serta sengsara di perintah oleh kerajaan gagal ini dapat dipercepatkan titik akhirnya.
Tetapi, meskipun kini semakin banyak pihak tampil menulis surat dan merayu kepada Agong, termasuk lebih awal daripada itu PH yang dipimpin Anwar Ibrahim sendiri telah berbuat demikian dengan tuntutan agar Parlimen dapat dikembalikan fungsinya untuk bersidang, apakah semua usaha ini akan memungkinkan berlakunya perubahan?
Secara amnya, memang tidak salah meminta campurtangan Agong atau menulis surat kepada baginda, namun harus juga difahami negara ini mengamalkan demokrasi berparlimen dengan Agong adalah ketua negara, sementara Perdana Menteri merupakan ketua kerajaan.
Sebagai ketua negara, sebarang tindakan atau keputusan Agong mestilah atas nasihat Perdana Menteri atau Mahiaddin selaku ketua kerajaan.
Dalam erti kata yang lebih mudah, Agong hanya berurusan dengan Perdana Menteri dalam semua urusan yang melibatkan kepentingan serta masa depan negara.
Agong juga tiada kuasa memecat Perdana Menteri, melainkan Perdana Menteri sendiri yang sedia meletakkan jawatan atau jika dinasihatkan oleh baginda berbuat demikian.
Namun demikian, melainkan kiranya berlaku keadaan yang cukup kritikal, malah tidak ada dalam catatan sejarah sebelum ini di mana Agong pernah meminta atau menasihati Perdana Menteri untuk meletakkan jawatan.
Bahkan, dalam kes Tun Mahathir Mohamad meletakkan jawatan pada 2020 dahulu, Agong sebaliknya yang menasihati bekas Perdana Menteri itu agar tidak meletakkan jawatannya.
Agong hanya akan campurtangan untuk memilih ketua kerajaan baharu jika Perdana Menteri sudah meletakkan jawatannya.
Campurtangan Istana ini bukan saja pernah berlaku di peringkat persekutuan ketika Tun Mahathir meletakkan jawatan pada 2020 lalu, malah juga di beberapa negeri setelah berlakunya Menteri Besar atau Ketua Menteri dijatuhkan terlebih dahulu.
Maka itu, meskipun wujudnya kecenderungan meminta campurtangan Agong itu memperlihatkan suara derita rakyat yang kian merata mahukan perubahan dan gambaran tidak tahan lagi terus diperintah oleh sebuah kerajaan yang gagal, realitinya adalah sukar, bahkan hampir mustahil untuk mengharapkan berlaku apa-apa.
Apa-apa kemungkinan untuk berlaku mesti dimulai dengan Mahiaddin dijatuhkan terlebih dahulu, selepas itu barulah tiada pilihan untuk Agong campurtangan memulihkan keadaan.
Tidak perlu menunggu Parlimen dibuka atau bersidang terlebih dahulu untuk menjatuhkan Perdana Menteri kerana sebagaimana Tun Mahathir telah dijatuhkan hanya melalui gerakan di sebuah hotel dan beberapa ketua kerajaan negeri sebelum ini pula ditumbangkan melalui kesepakatan yang tak kelihatan, maknanya di mana-mana pun seseorang pemimpin itu boleh ditumbangkan.
Tanpa adanya gerakan atau kesepakatan untuk menjatuhkan Mahiaddin, adalah sukar untuk Agong campurtangan dan sudahnya jika Perdana tidak dijatuhkan, kita akan terpaksa melalui derita ditadbir kerajaan gagal ini lebih lama lagi sehinggalah detik PRU15 yang entah bila tarikhnya akan ditentukan.
(ShahbudinHusin 07/06/2021)

4.3

7

votes
Article Rating
Kongsikan artikel ini


MENGADAP AGONG PELUANG TERBUKA UNTUK BERTERUS-TERANG

Sejak semalam, keadaan dalam negara agak bergegar dengan berita mengenai Yang Dipertuan Agong diberitakan akan memanggil ketua-ketua parti untuk mengadap baginda pada 9 hingga 11 Jun ini.
Meskipun gambaran awal mengatakan pertemuan itu berkemungkinan berkenaan sesuatu perubahan dalam negara, tetapi semakan dengan pelbagai pihak mengatakan ia lebih bertujuan untuk Agong mendapat gambaran atau pandangan berhubung situasi semasa dalam negara daripada ketua-ketua parti yang ditemui itu.
Khusus dikatakan yang menjadi perhatian serius baginda ialah berkaitan isu Covid19 dan proklamasi darurat yang sedang membelenggu resah serta gelisah rakyat ketika ini.
Dengan demikian, haruslah disedari bahawa pertemuan dengan ketua-ketua parti itu dengan sendirinya menyerlahkan keprihatinan Agong terhadap keadaan negara yang tidak menentu, ditambah dengan lemahnya kerajaan dan Mahiaddin Md Yasin dalam memimpin negara.
Sehubungan itu, usaha baginda mengadakan pertemuan itu bukan saja sesuatu yang baik, malah harus dipuji kerana Agong sebagai ketua negara terbukti memahami denyut nada rakyat di bawah ini.
Bagi tujuan mendapat maklumat yang lebih jelas dan telus, difahamkan pertemuan itu akan dilakukan secara seorang demi seorang mengadap baginda di Istana Negara.
Maklumat lain menyebut, selepas pertemuan dengan ketua-ketua parti nanti, turut menyusul kemudiannya ialah mesyuarat Majlis Raja-Raja Melayu.
Begitu pun, apa yang penting di sini, semua ketua-ketua parti yang selama ini telah secara terbuka menzahirkan bahawa kerajaan PN ini gagal mentadbir negara, gagal mengurus Covid19, gagal membina ekonomi, gagal menjaga rakyat dan gagal menjamin demokrasi yang subur sehingga Parlimen dimandulkan, mereka haruslah berterus-terang dan menyatakannya secara jujur pandangan mereka kepada baginda.
Mereka juga harus memaklumkan kepada baginda bahawa darurat ini bukan setakat gagal membendung Covid19 dan tidak terlihat fungsinya untuk memerangi wabak tersebut, yang menonjol hanyalah bagaimana ia telah diselewengkan tujuannya semata-mata untuk menongkat kuasa Mahiaddin yang semakin genting sebagai Perdana Menteri.
Dengan itu, darurat ini wajar ditamatkan dan lebih baik lagi jika dipercepatkan tarikh penamatannya.
Berdasarkan kepada segala kegagalan itu, yang busuk dan tercemar kini tidak saja PN sebagai kerajaan dan parti-parti yang menyokongnya, malah nama serta imej negara yang dinaungi Agong juga.
Jika ramai ketua parti atau sebahagian besar daripada mereka yang mewakili majoriti Ahli-Ahli Parlimen dapat berbuat demikian, kebarangkalian negara ini dapat diselamatkan adalah lebih cerah lagi.
Ketua-ketua parti, sama ada dalam PH dan blok pembangkang yang selama ini memang diketahui sentiasa menegur kerajaan, mereka harus menganggap pertemuan dengan Agong yang bermula esok itu sebagai suatu peluang terbuka dan keemasan yang datangnya hanya sekali saja.
Lebih penting lagi ialah buat UMNO, walaupun mereka sebahagian daripada kerajaan, tetapi oleh kerana lebih berwatak pembangkang sejak kebelakangan ini, inilah juga masanya untuk mereka menyatakan pendirian sebenar tentang kerajaan PN.
Semuanya mesti memberi gambaran yang sebenar, betul dan jujur kepada Agong mengenai keadaan negara ini di mana selain Mahiaddin telah terbukti gagal selama ini, kerajaan PN hanya akan menambah lebih banyak rekod kegagalan lagi jika terus memimpin negara ini.
Hanya dengan berterus-terang dan tidak lagi terus mempertahankan kerajaan gagal ini, barulah ada sinar di hujung terowong kepada mungkin atau perlunya sesuatu dilakukan untuk memulih dan menyelamatkan negara ini daripada terus berada dalam kegagalan.
Jika tidak, sama-samalah kita bersedia untuk tenggelam dengan kegagalan yang semakin hari semakin parah ini.
(ShahbudinHusin 8/6/2021)

4.4

14

votes
Article Rating
Kongsikan artikel ini


INI ANTARA PERKARA DIBANGKITKAN ANWAR DALAM PERTEMUAN DENGAN AGONG

Menjunjung kasih KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan menerima mengadap pagi tadi di Istana Negara.
Saya menzahirkan kebimbangan terkait langkah darurat yang benar-benar memberi dampak buruk ekonomi negara dan juga kepada warga yang miskin dan melarat.
Saya bangkitkan juga soal ujian saringan yang rendah ketika ini, serta angka jangkitan dan kematian yang amat membimbangkan.
Saya turut menyebut bahawa tidak ada kewajaran untuk melanjutkan darurat melebihi dari 1 Ogos dan ia amat wajar untuk ditamatkan sesegera mungkin.
Saya juga terharu dengan kearifan dan keprihatian Tuanku Agong berkenaan perkembangan semasa yang semakin meruncing.
Sekalung penghargaan kepada rakan-rakan media yang komited menjalankan tugas pagi ini.
Menjunjung kasih Tuanku.
ANWAR IBRAHIM
Presiden PKR/Pengerusi PH.

4.2

16

votes
Article Rating
Kongsikan artikel ini


KALAU MAHIADDIN TERUS LAGI JADI PM, NEGARA AKAN KEKAL HURU-HARA & LINTANG-PUKANG SEPERTI YANG ADA SEKARANG

Hampir semua ketua parti kini difahamkan telah pun menerima jemputan untuk mengadap Yang Dipertuan Agong yang dijadualkan bermula hari ini hingga lusa.
Walaupun difahamkan pertemuan baginda dengan ketua-ketua parti itu adalah khusus untuk mendengar pandangan berkenaan krisis Covid19 dan darurat, tetapi ada juga laporan mengatakan ia mungkin turut menyentuh berkaitan politik semasa negara.
Hal berkaitan politik semasa negara, jika ingin disentuh, selain tentunya juga berkait rapat dengan Covid19 dan darurat, pasti saja tidak boleh lari daripada kedudukan kerajaan sekarang yang tidak stabil dan keperluan membentuk kerajaan baru atau setidak-tidaknya sebuah kerajaan perpaduan yang mewakili semua parti brrdaftar.
Realitinya, baik untuk menangani Covid19, darurat atau masa depan negara, kerajaan PN pimpinan Mahiaddin Md Yasin ini sudah dikira gagal dan hilang kemampuannya.
Ia bukan gagal biasa-biasa, tetapi gagal paling teruk sekali dan kalau ia kereta, ia dikira total loss yang sudah wajib dicampak ke kilang besi buruk.
Jangankan mahu mengurus Covid19, PKP dan vaksin, kerajaan dan menteri-menteri PN malah gagal dalam mematuhi SOP dan menjaga kestabilan harga minyak masak sekali pun.
Kerajaan yang diterajui PN ini bukan saja gagal kalau dibandingkan dengan negara-negara maju atau membangun yang lain dalam mengurus Covid19, bahkan turut ketinggalan berbanding negara seperti Vietnam misalnya.
Kegagalan kerajaan PN tidak saja dalam melaksanakan PKP sehingga ia berulang-ulang dan berpanjangan tanpa kesudahan, bahkan turut gagal mengurus pemberian vaksin di sebalik peruntukan besar telah disediakan untuknya.
Kekecewaan Sultan Selangor semalam berkaitan pemberian vaksin adalah jelas gambaran kegagalan kerajaan PN yang tidak boleh dikompromi lagi.
Maka itu, walaupun sukar untuk mengharap secara berlebihan kemungkinan sesuatu yang positif dan drastik bakal muncul selepas pertemuan ketua-ketua parti dengan Agong nanti, tetapi peluang terbuka ini haruslah sebaik-baiknya.
Peluang seperti ini mungkin tidak berlaku lagi selepas ini.
Ia bukan saja merupakan peluang terbuka untuk ketua-ketua parti berterus-terang, jujur dan ikhlas dalam memberi pandangan kepada Agong, khusus tentang kegagalan kerajaan PN dan ketidakmampuan Mahiaddin, tidak kurang pentingnya ialah Istana Negara juga harus melihat inilah juga peluang mereka sebagai payung negara untuk memulihkan keadaan menjadi lebih baik.
Maksud mudahnya, selepas pertemuan dengan ketua-ketua parti nanti, kemudian disusuli pula dengan mesyuarat khas Majlis Raja-Raja yang difahamkan pada 16 Jun, adalah sangat penting agar terhasil sesuatu perubahan yang boleh melega dan menggembirakan rakyat, kalau pun tidak secara keseluruhan, sekurang-kurangnya buat kelompok majoriti rakyat negara ini.
Keadaan negara, huru-hara dan lintang-pukangnya yang ada sekarang, disertai dengan resah dan gelisah rakyat yang sudah sekian lama panjangnya membelenggu mereka, tidak akan berubah apa-apa jika Mahiaddin kekal lagi sebagai Perdana Menteri selepas ini.
Mahiaddin dan PN sudah gagal, bahkan kegagalannya tidak mungkin dapat diperbaiki atau dipulihkan lagi.
Untuk itu, mahu tidak mahu dan walaupun terlihat sukar kemungkinannya menjadi kenyataan, membiarkan lagi Mahiaddin dan PN yang gagal ini untuk mengurus negara ini bukanlah suatu pilihan.
Sama ada ruang harus diberi untuk membentuk kerajaan baru atau kerajaan perpaduan atau menetapkan suatu tempoh tertentu selepas Covid19 reda untuk diadakan PRU15 bagi rakyat memilih kerajaan baru yang benar-besar ada keabsahannya, itulah antara pilihan yang terbaik buat ketika ini.
Lalu, siapa yang harus jadi kerajaan sementara atau interim?
Berdasarkan kedudukan jumlah Ahli Parlimen yang dimiliki, disertai gandingan tokoh-tokoh berkemampuan yang ada di dalamnya, gandingan PH dengan UMNO adalah paling munasabah sekali diberi mandat mengurus negara ini secara sementara sebelum PRU15 bagi menggantikan PN yang gagal teruk sejak lebih setahun yang lalu.
Gandingan itu bukan saja menyerlahkan majoriti yang tidak boleh dipertikaikan keabsahannya, lebih penting ia juga adalah gambaran sebenar kemajmukan Malaysia yang mampu memberi kestabilan dan keamanan.
(ShahbudinHusin 09/06/2021)

4.9

8

votes
Article Rating
Kongsikan artikel ini


MAHATHIR DAN MUSLIHAT DI SEBALIK CADANGAN KERAJAAN ALA MAGERAN

Saya ingin mulakan tulisan kali ini dengan ketawa berdekah-dekah terlebih dahulu – kahkahkahkahkahkah…
Saya ketawa kerana Tun Mahathir Mohamad akhirnya mengakui beliau telah mencadangkan penubuhan kerajaan ala Mageran dalam pertemuannya dengan Yang Dipertuan Agong, petang tadi.
Alasannya ialah oleh kerana Mageran telah berjaya mengatasi krisis politik dan ekonomi pada 1969 dahulu, beliau yakin kerajaan ala Mageran juga mampu mengatasi masalah yang dihadapi negara ketika ini.
Dengan penubuhan kerajaan ala Mageran, bermakna ia lebih ketat daripada darurat yang ada sekarang dan memungkinkan Parlimen terus digantung untuk tempoh yang lebih lama, tidak mustahil selama dua tahun atau sehingga tahun 2023.
Ertinya, cadangan Tun Mahathir ini betul-betul mengarut kerana jelas berlawanan dengan keinginan rakyat yang mahu darurat segera ditamatkan dan Parlimen dibenar bersidang semula seperti biasa.
Penubuhan kerajaan ala Mageran ini dengan sendirinya juga bermakna Tun Mahathir menolak pembentukan kerajaan baharu menggantikan PN yang mungkin diketuai oleh Anwar Ibrahim yang melibatkan PH, BN dan lain-lainnya.
Lebih mudah untuk difahami ialah idea kerajaan ala Mageran itu, tujuan besarnya, tidak lain hanyalah untuk menghalang Anwar daripada menjadi Perdana Menteri.
Nampaknya dengan perlembangan terbaru ini Tun Mahathir akan terus hidup bersama dendam kesumatnya terhadap Anwar sehingga ke hujung nyawanya.
Saya seterusnya ketawa lebih kuat lagi kerana Tun Mahathir juga mengakui beliau telah menawarkan dirinya untuk mengetuai kerajaan ala Mageran yang dicadangkannya itu
Kahlahkahkahkahkahkah…ini sudah betul-betul masuk bakul angkat sendiri namanya.
Oleh kerana Tun Mahathir menyatakan Mageran telah berjaya mengatasi krisis politik dan ekonomi pada 1969 dahulu, bermakna kali ini beliau percaya hanya dirinya saja yang boleh menyelesaikan semua masalah dalam negara ini melalui kerajaan ala Mageran.
Ehhh…ini nak menyelesaikan masalah negara atau untuk menghalang kemaraan Anwar?
Semakin ternampak jelas, umpama bersuluh di siang hari tujuan Tun Mahathir mencadangkan penubuhan kerajaan ala Mageran dan seterusnya mahu dirinya mengetuai kerajaan tersebut.
Jadi Perdana Menteri 22 bulan selama ini pun kacau bilau dan huru-hara PH serta negara dibuatnya, bayangkan jika orang yang ada niat jahat terselindung ini diberi kuasa sekali lagi mengetuai negara ini melalui kerajaan baharu ala Mageran dan tanpa Parlimen bersidang?
Masalah negara belum tentu selesai, agenda dendam peribadinya saja yang sudahnya berjaya dipenuhinya.
Yang ternampak jelas juga di sini, walaupun tiada parti dan bilangan Ahli Parlimen yang bersamanya kurang daripada jumlah jari jangan, kemaruk Tun Mahathir untuk berkuasa semula dan menghalang Anwar tidak pernah padam.
Kali ini, melalui cadangan kerajaan ala Mageran dan dalam keadaan dirinya tiada parti dan tiada jawatan dalam kerajaan, ia sebenarnya jauh lebih buruk dan lebih teruk daripada menubuh kerajaan dengan cara menebuk atap atau melalui pintu belakang.
Bagaimanapun, dalam pertemuan dengan Agong itu, baginda bertitah bahawa pembentukan kerajaan ala Mageran harus datang daripada kerajaan sendiri.
Dalam erti kata lain, kerajaan ala Mageran hanya mungkin menjadi kenyataan jika Mahiaddin sendiri yang mencadangkannya.
Tak tahulah jika niat lain Tun Mahathir mencadangkan kerajaan baharu ala Mageran itu ialah supaya Mahiaddin menjadikannya kenyataan di mana Perdana Menteri sendiri yang akan mengetuainya.
Maknanya, secara terselindung Tun Mahathir mahu Mahiaddin terus kekal mengetuai negara ini, kali ini melalui kerajaan ala Mageran yang akan disokongnya dan dalam masa yang sama niat menghalang lagi kemaraan Anwar turut terlaksana sama.
Menoleh ke belakang sejenak, bayangkan apa jadi jika Anwar setuju dengan perjanjian menjadikan Tun Mahathir sebagai Perdana Menteri hanya selama enam bulan saja selepas beliau meletakkan jawatannya pada tahun lalu?
(ShahbudinHusin 10/06/2021)

4.4

14

votes
Article Rating
Kongsikan artikel ini


PN SEBAGAI #KERAJAANGAGAL BUKAN SAJA MEMBUATKAN RAKYAT SENGSARA, TAPI JUGA MEMALUKAN AGONG SELAKU KETUA NEGARA

Dua hari lalu saya telah menulis berkenaan perlunya ketua-ketua parti yang dijemput mengadap Yang Dipertuan Agong agar menggunakan peluang tersebut untuk berterus-terang mengenai kegagalan kerajaan PN mentadbir negara ini.
Kegagalan PN dalam mengurus negara bukan saja harus ditekankan dalam konteks gagal menangani Covid19 dan menjadikan proklamasi darurat sebagai sia-sia, tetapi juga berkaitan kegagalan memulihkan ekonomi dan memberi kesejahteraan kepada rakyat.
Yang lebih buruk, proklamasi darurat yang pada mulanya diwar-warkan agar usaha lebih berkesan dapat diambil untuk menangani Covid19, yang terjadi akhirnya ia lebih dipergunakan untuk mempertahankan kuasa semata-mata.
Sebab itu, walaupun Agong ada bertitah tiada masalah Parlimen dibenarkan bersidang ketika tempoh darurat berkuatkuasa, kerajaan langsung tidak memperdulikannya seolah-olah cuba menderhaka dalam diam terhadap baginda.
Ini sesuatu yang sungguh memalukan dan menyerlahkan tujuan dan maksud sebenar darurat dicadangkan oleh Mahiaddin Md Yasin untuk diperkenankan oleh Agong.
Dalam hal berkaitan, ketua-ketua parti dalam PH yang mengadap Agong semalam diberitakan dengan jelas dan sepakat telah mengangkat maklum tentang gagalnya kerajaan PN selama ini.
Baik Anwar Ibrahim, Mohamad Sabu atau Lim Guan Eng, mereka telah menyampaikan pandangan tentang kesuraman ekonomi, Covid19 yang masih membelenggu, bantuan untuk rakyat yang susah, keperluan bantuan ekonomi yang lebih besar, proses vaksinasi yang perlahan serta pentingnya Parlimen dibenarkan bersidang.
Semua yang ditekankan itu adalah merupakan faktor kegagalan PN dalam mengurus negara sehingga rakyat jadi sengsara dan terbelenggu kehidupan tanpa kesudahan yang pasti.
Meskipun tidak diletakkan harapan yang terlalu tinggi, adalah menjadi harapan dengan kesepakatan dan bersatu hati ketua-ketua parti bercakap tentang kegagalan PN itu akhirnya akan membuka jalan untuk Agong melakukan sesuatu yang terbaik untuk negara ini.
Dengan kegagalan yang berterusan dan berpanjangan itu, tiada lain penyelesaian yang munasabah melainkan melakukan perubahan dalam pentadbiran negara.
Tanpa perubahan, kerajaan gagal ini akan terus menompokkan lagi kegagalannya dan akhirnya rakyat juga yang akan menanggung sengsara yang tiada kesudahan.
Sudahnya, apabila rakyat sengsara, negara akan jadi musnah dan ia sudah tentu akan memalukan Agong sendiri sebagai ketua negara yang memayungi rakyat seluruhnya.
Begitu pun, jika kita memahami mengapa Agong mengambil pendekatan ingin bertemu dengan ketua-ketua parti dan kemudian membawa semua hasil pertemuan itu dalam mesyuarat khas Majlis Raja-Raja pada 16 Jun akan datang, ia dengan sendirinya bermakna PN dan Mahiaddin memang telah gagal mengurus negara ini.
Jika tidak kerana kegagalan PN, untuk apa Agong perlu bertemu dengan ketua-ketua parti meminta pandangan?
Bukankah Agong sepatutnya hanya berurusan dengan kerajaan yang sedang mengurus negara saja?
Apa pun, pendekatan Agong yang luar biasa itu sebenarnya lebih menyerlahkan keprihatinan dan ambil berat baginda tentang keadaan negara serta nasib rakyat yang sedang susah serta sengsara akibat kegagalan kerajaan sejak lebih setahun yang lalu.
Usaha baginda itu bukan saja harus dipuji dan disanjung, malah wajib disertai dengan pengharapan serta doa agar muncul sesuatu perubahan yang menggembirakan rakyat, seterusnya mengeluarkan negara daripada kegagalan ini.
Harapan rakyat hanya mahu keluar daripada kesengsaraan dan Agong tidak terus dimalukan dengan kegagalan PN yang sepatutnya boleh dielakkan jika Mahiaddin berlapang dada berundur lebih awal lantaran beliau sebenarnya tidak mampu dan tiada keupayaan sama sekali sebagai Perdana Menteri.
(ShahbudinHusin 10/06/2021)

4.1

10

votes
Article Rating
Kongsikan artikel ini


MAGERAN LANGKAH KE BELAKANG, NEGARA KETIKA INI LEBIH MEMERLUKAN KERAJAAN BAHARU YANG BERANI BUKA PARLIMEN

Apa masalah kita di negara ini sekarang?
Jika boleh dihurai-pendekkan, antara masalah pokok negara kita sekarang ialah kegagalan PN sebagai kerajaan dan ketidakmampuan Mahiaddin Md Yasin selaku Perdana Menteri dalam mengurus negara, memerangi penularan Covid19, membina ekonomi, mengawal dan memberi keyakinan serta kesejahteraan kepada rakyat.
Asasnya, selain Mahiaddin itu sendiri tiada kemampuan dan tidak berkeupayaan mentadbir negara, kerajaan PN yang dibinanya pula bukanlah kerajaan yang diundi atau dipilih rakyat untuk menjadi kerajaan.
Dengan yang demikian, rakyat sama sekali tidak mengiktiraf serta sukar menerima kepimpinannya.
Lebih buruk lagi, Mahiaddin turut memiliki ego yang tinggi, tidak ramah, tidak mesra serta mempunyai gaya komunukasi yang lemah dengan rakyat sehingga merasakan, oleh kerana beliau adalah Perdana Menteri, muncul melalui perutusan khas semata-mata sudah memadai.
Bellau nampaknya gagal menyedari, sebagai Perdana Menteri, apalagi ketika krisis Covid19 melanda ketika ini, beliau adalah umpama jenderal perang yang perlu selalu tampil secara terbuk dengan penuh keyakinan dan kewibawaan bagi memberi harapan, keyakinan dan semangat kepada rakyat.
Tetapi, dengan asyik muncul dalam perutusan khas dan tiada soal jawab dengan wartawan, bagaimana wibawa seorang jenderal perang boleh dinilai?
Kerajaan PN dan kedudukan Mahiaddin menjadi bertambah buruk lagi berikutan terdesaknya beliau mahu melindungi jawatannya lalu mencadangkan darurat yang bersekali dengannya Parlimen turut digantung sama.
Oleh kerana titah Agong yang membenarkan Parlimen dibuka pun tidak dipedulikan, maka tanggapan umum beliau adalah seorang yang penakut dan tambah mengukuhkan lagi kepercayaan bahawa darurat itu memang semata-mata untuk melindungi jawatannya saja.
Secara umumnya, rakyat hanya mahu sebuah kerajaan yang berjaya dan Perdana Menteri yang berwibawa serta berani untuk mentadbir negara ini, bukan kerajaan gagal serta ketua yang penakut.
Malangnya, semua ciri-ciri berjaya itu tiada pada PN dan Mahiaddin.
Jika Mahiaddin seorang yang berjiwa besar dan mengutamakan negara, tambah lagi kegagalannya sudah merebak dan diperkatakan di seluruh dunia, langkah awalnya sebelum ini ialah berundur dan meletakkan jawatan.
Cuba terus mempertahankan jawatan di ketika rakyat kian menolak dan mempertikaikannya, ia hanya akan memburukkan lagi keadaan.
Tidak guna kerajaan atau Perdana Menteri bermusuh dengan rakyat, tidak pernah pun, kalau tidak sekarang, lambat laun pemimpin yang bermusuh dengan rakyat, pasti akan kecuncang juga akhirnya.
Dalam hal ini, jika kerajaan dan Perdana Menteri yang gagal tidak diterima rakyat dan pelaksanaan darurat juga tidak diterima, malah memburukkan lagi nasib PN, sudah tentulah mencadangkan pemerintahan ala Mageran jauh lebih tidak diterima lagi.
Mencadangkan kerajaan ala Mageran adalah langkah ke belakang dalam menyelesaikan masalah yang sedang dihadapi negara ketika ini.
Kalau darurat boleh menyebabkan Parlimen digantung, kerajaan ala Mageran lebih memungkinkan Parlimen digantung bagi tempoh yang lebih lama lagi.
Maknanya, kalau kerajaan darurat dilihat sebagai kerajaan penakut kerana menggantung Parlimen, orang yang mencadangkan kerajaan ala Mageran yang memungkinkan Parlimen digantung lebih lama serta mencadangkan pula dirinya sebagai ketua, tentulah jauh lebih penakut lagi sifatnya.
Dalam menangani kemelut atau krisis sekarang ini sehingga Agong sendiri terpaksa mengadakan pertemuan dengan ketua-ketua parti bagi meminta pandangan, ini adalah gambaran yang tidak boleh disangkal lagi bahawa PN dan Mahiaddin telah gagal secara total.
Penyelesaian yang terbaik tidak lain ialah Agong mesti melantik kerajaan dan Perdana Menteri baharu yang memiliki ciri-ciri antaranya – berani membuka Parlimen, ada wibawa sebagai jenderal perang yang berani sepenuh masa, tidak takut bersemuka dengan media dan sesiapa saja demi memberi keyakinan kepada rakyat serta sentiasa ada stamina dan idea ke arah pembaharuan.
Untuk itu, tidak keterlaluan untuk mengatakan bahawa PH dengan disokong oleh BN adalah gandingan terbaik untuk mengendali dan memulihkan negara, sekurang-kurangnya buat sementara sehingga PRU15 perlu diadakan sebagai jalan penyelesaian mutlak untuk memilih kerajaan apabila Covid19 sudah reda nanti.
Lagi pun oleh kerana memang PH yang diundi rakyat pada PRU14 lalu untuk menjadi kerajaan, cuma oleh kerana berlaku sedikit perpecahan akibat kerakusan, ketamakan dan pengkhianatan, mengembalikan semula hak tersebut sambil bergabung dengan BN bagi tujuan mengukuhkan kestabilan, ia adalah suatu langkah ke arah kebaikan untuk negara.
Yang penting, gabungan PH dan BN yang disokong dengan majoriti keyakinan tersebut, itulah cerminan kestabilan yang merupakan resipi utama ke arah kejayaan bagi memulihkan kegagalan yang ditinggalkan PN.
(ShahbudinHusin 11/06/2021)

5

4

votes
Article Rating
Kongsikan artikel ini


ADAKAH MESYUARAT KHAS MAJLIS RAJA2 16 JUN SAH DARI SEGI PERLEMBAGAAN?

Apakah pendirian Perdana Menteri Muhyiddin Yassin terhadap perbincangan khas Yang di-Pertuan Agong dengan Raja-Raja Melayu di Istana Negara pada 16 Jun 2021 depan?
Adakah PM bertanyakan kepada Peguam Negara “Perbincangan Khas itu”? Adakah perbincangan khas itu sah dari segi Perlembagaan Persekutuan?
Setahu kita yang ada di dalam Perlembagaan Persekutuan ialah Mesyuarat Majlis Raja-Raja.
Puas dicari di dalam Perlembagaan Persekutuan. Tidak ada hal perkara disebut istilah perbincangan khas.
Adakah Muhyiddin Yassin sebagai Ketua Eksekutif yang mewakili cabang demokrasi berparlimen mendapatkan nasihat daripada Peguam Negara apabila berdepan dengan inisiatif Yang di-Pertuan Agong, ketua institusi Raja Berperlembagaan memanggil raja-raja untuk perbincangan khas berkenaan perkara-perkara dasar negara pada 16 Jun depan?
Adakah Muhyiddin Yassin selaku Perdana Menteri menyedari hanya Mesyuarat Majlis Raja-Raja sahaja yang boleh menimbang teliti perkara mengenai dasar-dasar negara (Fasal 3, Perkara 38 Perlembagaan Persekutuan)?
Sesi Perbincangan Khas pada 16 Jun itu tidak ada kuasa untuk membincangkan dasar-dasar negara kerana Perbincangan Khas bukan Mesyuarat Majlis Raja-Raja.
Sesi yang dipanggil Perbincangan Khas tidak wujud langsung dalam Perlembagaan Persekutuan.
Adakah Muhyiddin Yassin menyedari untuk mengadakan Mesyuarat Majlis Raja-Raja sekalipun, Yang di-Pertuan Agong perlu meminta terlebih dahulu kepada Perdana Menteri (Fasal 2 (c) Perkara 40 Perlembagaan Persekutuan)?
Bagaimana boleh berlaku Yang di-Pertuan Agong mengambil inisiatif sendiri memanggil suatu perbincangan khas, sesuatu yang tidak ada dalam Perlembagaan Persekutuan dan tidak berunding terlebih dulu dengan Perdana Menteri?
Adakah ini satu precedent yang baik di Malaysia ini yang mengamalkan pinsip demokrasi berparlimen dan raja berperlembagaan? Kenapa tidak ada pendirian Perdana Menteri atau Kabinet dalam soal ini?
Tentu sekali Muhyiddin Yassin menyedari bahawa Yang di-Pertuan Agong perlu disertai oleh Perdana Menteri dalam Mesyuarat Majlis Raja-Raja (Perkara 38 (3) Perlembagaan Persekutuan).
Adakah dalam sesi Perbincangan Khas pada 16 Jun ini di Istana Negara Muhyiddin Yassin selaku Perdana Menteri akan bersama-sama Yang di-Pertuan Agong dalam perbincangan itu nanti?
Saya seorang ahli parlimen membangkitkan soalan-soalan di atas demi mempertahankan prinsip demokrasi berparlimen dan raja berperlembagaan.
Saya tidak mahu inisiatif yang dilakukan oleh yang di-Pertuan Agong sekarang walaupun dengan niat yang baik tetapi jika ia bercanggah dengan Perlembagaan Persekutuan maka adalah tanggungjawab Perdana Menteri untuk menasihati Baginda.
Jika Muhyiddin Yassin gagal berbuat demikian maka ia adalah seorang Perdana Menteri yang gagal dan patut berundur.
Hassan Abdul Karim
Ahli Parlimen Pasir Gudang
12 Jun 2021

5

2

votes
Article Rating
Kongsikan artikel ini


BENARKAH MENUKAR KERAJAAN KETIKA COVID19 DAN DARURAT LEBIH MEMBAWA KESUSAHAN KEPADA RAKYAT?

Banyak pihak ternampak tidak setuju pertukaran kerajaan dilakukan ketika pandemik Covid19 sedang melanda negara sepertimana sekarang ini.
Berikutan itu, meskipun UMNO yang ketika ini menunjangi sokongan terhadap kerajaan PN dan dalam masa yang sama sudah mempunyai ketetapan putus hubungan dengan Bersatu, masih tidak berani dan menangguhkan dahulu keputusan yang telah dibuat itu.
UMNO berpendirian mahu menunggu setelah wabak Covid19 ini berakhir atau sehingga 1 Ogos iaitu apabila tempoh darurat yang dikuatkuasakan sekarang tamat tempohnya terlebih dahulu barulah mahu melaksanakan ketetapan tersebut.
Beberapa pemimpin UMNO menyatakan jika mereka menarik sokongan sekarang dan menjatuhkan Mahiaddin, ia adalah suatu keputusan yang akan menyusah dan membebankan rakyat.
Kerana itu, sementara UMNO kini berubah menjadi pembangkang kepada kerajaan PN dengan hampir semua yang dilakukan Mahiaddin Md Yasin dipertikai dan tidak dipersetujui, kecuali oleh golongan kluster menteri, rakyat nampaknya akan terus terbelenggu dalam derita ditadbir oleh sebuah kerajaan dan Perdana Menteri yang gagal.
Dengan angka kes terus meningkat, di samping jumlah kematian mencecah 60 atau 70 orang setiap hari dengan jumlah besarnya sudah menghampiri 4,000, semua ini adalah fakta-fakta yang menggerunkan serta membuatkan rakyat bertambah stress dalam hidup seharian.
Lebih memburukkan keadaan, oleh kerana mengetahui kedudukannya semakin teranncam, Mahiaddin pula lebih sibuk untuk menjaga kuasanya dengan terus menarik sokongan Ahli Parlimen pembangkang menyokongnya, sudah tentu disertai janji, tawaran dan ganjaran, selain menguatkuasakan darurat yang menyebabkan Parlimen digantung sekali.
Darurat yang dicanangkan kononnya untuk menangani Covid19 terbukti telah diselewengkan tujuannya untuk melindungi kuasa semata-mata, malah setelah lima bulan darurat dikuatkuasakan, angka kes bukannya menurun, sebaliknya terus mencanak naik.
Keadaan ini bukan saja memperlihatkan gagalnya darurat, malah membuktikan kerajaan dan Mahiaddin itu sendiri gagal dalam membuat keputusan yang terbaik dan tepat untuk mengatasi masalah sebenar yang sedang dihadapi negara ini.
Masalah negara ketika ini ialah Covid19 yang berantai bersamanya wujud pelbagai masalah lain yang mengakibatkan kesuraman ekonomi, ketidakstabilan politik dan ketidaktenteraman dalam kehidupan sosial rakyat.
Puncanya tidak lain ialah kerana PN dan Mahiaddin telah gagal kerana lain masalah yang dihadapi negara, tetapi lain ubat yang diberi untuk memulihkannya.
Darurat bukanlah ubat untuk memulihkan Covid19, begitu juga dengan Mageran kerana kita tidak berdepan pun dengan permusuhan kaum atau ketegangan sesama sendiri yang melampau.
Masalah utama di depan kita ialah PN yang gagal sebagai kerajaan dan Mahiddin yang tiada keupayaan serta tiada kemampuan sebagai Perdana Menteri, tetapi mahu terus rakus dengan keghairahan untuk kekal berkuasa.
Maka itu, penyelesaian sebaiknya ialah menukar kerajaan dengan memberi peluang kepada parti atau kelompok lain yang dipercayai mampu menangani masalah yang ada untuk mengambil alih pentadbiran negara.
Tiada guna sama-sekali mengekal atau mempertahankan lagi PN dan Mahiaddin kerana ia hanya menambahkan lagi kegagalan yang sudah sedia membuatkan rakyat menyampah dan hidup dalam derita.
Dalam keadaan ini, menukar kerajaan bukanlah tindakan yang menyusah atau membuatkan rakyat lebih derita, malahan itulah jalan yang mampu mengeluarkan rakyat daripada terus dibelenggu sengsara.
Selain mengekalkan lagi PN dan Mahiaddin akan menyebabkan rakyat terus derita dan tambah sengsara akibat kegagalan mereka mentadbir negara, seperti yang disebut dalam tulisan sebelum ini, Agong sendiri sebagai ketua negara akan turut mendapat malu sama selagi PN dan Mahiaddin ini tidak diketepikan.
Terlanjur kini Agong telah mengambil inisiatif mendapatkan pandangan daripada ketua-ketua parti sebelum mempengerusikan mesyuarat khas Majlis Raja-Raja pada 16 Jun, baginda pada waktu ini tentunya sudah memperolehi gambaran yang lebih jelas mengenai masalah sebenar dalam negara ini.
Sekali lagi, masalah kita ialah PN yang gagal sebagai kerajaan dan Mahiaddin selaku Perdana Menteri yang lemah, tiada keupayaan tetapi masih rakus untuk kekal berkuasa.
Darurat bukan penyelesaaiannya, jauh sekali Mageran kerana jika darurat ditanggapi ramai sebagai helah Mahiaddin untuk mengekalkan kuasanya, Mageran yang dicadangkan oleh Tun Mahathir dengan beliau juga menawarkan dirinya sendiri mengetuainya, ia adalah sama menunjukkan kerakusan ingin kembali berkuasa yang tidak berbeza dengan perangai Mahiaddin.
Penyelesaiannya tidak lain hanyalah dengan memilih kerajaan dan Perdana Menteri baharu agar rakyat tidak lagi terus derita serta sengsara, juga agar Agong selaku ketua negara tidak terus ditempias malu dan kekal selama-lamanya sebagai payung tempat patik-patik rakyat jelata di bawah ini untuk berlindung.
Kerajaan baharu, pemimpin baharu dan dengan idea baharu lebih mampu menangani masalah dalam negara berbanding memberi ruang lagi kepada kerajaan gagal dan pemimpin gagal terus bermain kuasa.
Ampun Tuanku, patik yang hina mohon memberi cadangan.
(ShahbudinHusin 12/06/2021)

4.3

10

votes
Article Rating
Kongsikan artikel ini


SELAIN MAHIADDIN YANG GILA KUASA, PUNCA MASALAH NEGARA JUGA KERANA MAHATHIR YANG SENTIASA KEMARUK KUASA

Di samping dibelenggu oleh pentadbiran kerajaan yang gagal sehingga hampir semua perkara dalam negara jadi celaru dan haru-biru, kita juga sebenarnya berdepan dua masalah pokok yang lain.
Pertama, Mahiaddin Md Yasin yang bukan saja gagal dan tiada keupayaan kepimpinan di mana faktor tersebut memberi sumbangan paling besar kepada lahirnya kerajaan yang gagal, lebih buruk beliau juga menampakklan ciri-ciri seorang yang gila kuasa.
Apabila kedudukan sokongannya diragui, kalau pun tidak mahu mengambil sikap paling terpuji iaitu mengundurkan diri, beliau sepatutnya berani membawa usul percaya atau membenarkan usul undi tidak percaya dibentangkan terhadapnya.
Dengan yang demikian, kedudukannya selepas itu tidak lagi menjadi pertikaian sesiapa.
Menangguh-nangguh sidang Parlimen, tidak membenarkan usul percaya atau tidak percaya dan kemudian menggantung Parlimen melalui perlaksanaan darurat di ketika keabsahannya diragui adalah pendekatan pengecut dan “tak bertelor” seorang pemimpin.
Seorang pemimpin mesti berani dan tidak takut menghadapi apa juga cabaran, termasuk kemungkinan dijatuhkan kerana disitulah letaknya tunjang kewibawaan.
Orang penakut bukan saja tidak layak menjadi pemimpin, kalau jadi pengikut pun biasanya hanya memilih tempat di barisan paling belakang sekali.
Memimpin negara adalah suatu amanah, jika gagal, peranan seseorang itu akan dipersoalkan, malah di akhirat nanti pun pemimpin akan menjadi antara golongan pertama dipanggil mengadap Tuhan untuk ditanya berkaitan kepimpinan dan perlaksanaan amanah yang dipertanggungjawab terhadapnya.
Dengan apa yang dilakukan Mahiaddin untuk mengekal dan mempertahankan kuasanya selama ini, tanpa keraguan beliau adalah seorang yang boleh dikategori sebagai gila kuasa sebenarnya.
Sudahlah tidak mampu memimpin, negara jadi haru-biru dan rakyat jadi tambah derita, sokongan majoriti pula menjadi keraguan dan kemudian melakukan perkara-perkara luar biasa untuk menongkat jawatannya, tidak rasa malukah dalam hati Mahiaddin mengambil gaji dan elaun lumayan setiap bulan untuk menyara hidup dan keluarganya?
Masalah kedua negara kita ialah Tun Mahathir Mohamad yang masih kemaruk dan tak puas-puas mahu mengejar kuasa.
Beliau berpeluang menjadi Perdana Menteri sebanyak dua kali – kali pertama antara 1981 hingga 2003 iaitu selama 22 tahun dan kemudian selama 22 bulan antara 2018 hingga 2020 yang lalu.
Selepas kali pertama meletakkan jawatan pada 2003 dan berulang kali mengatakan akan bersara sepenuhnya serta tidak akan bertanding semula dalam pilihanraya, dalam tempoh persaraannya, beliau bukan saja memusuhi semua Perdana Menteri selepasnya, bahkan kembali menjadi Ahli Parlimen pada 2018 lalu.
Setelah menjadi Perdana Menteri, meski diikat dengan janji yang disaksikan malaikat di langit dan manusia di bumi, pelbagai usaha cuba dilakukannya untuk menjadi pemungkir demi tak puas dengan kuasa dan untuk menghalang Anwar Ibrahim menjadi penggantinya.
Berikutan berlakunya Langkah Sheraton, beliau telah meletakkan jawatannya, meski dinasihat oleh Agong agar jangan berbuat demikian.
Sebelum itu, pada petang hari berlangsungnya Langkah Sheraton, semua pemimpin politik yang telah dijinakkannya sejak 22 bulan beliau berkuasa telah pun berkumpul di kediamannya di Sri Kembangan untuk tujuan meletakkannya semula sebagai Perdana Menteri melalui gabungan baharu.
Ia adalah fakta yang menunjukkan Langkah Sheraton memang sebahagian perancangan yang direstui Tun Mahathir, cuma di saat-saat akhir beliau menyerlahkan niat sebenarnya mahu mewujudkan kerajaan perpaduan yang disokong semua parti.
Itulah sebabnya beliau berkeras mahu meletakkan jawatan dan menolak nasihat Agong agar tidak berbuat demikian.
Sebaik dilantik sebagai Perdana Menteri interim, Tun Mahathir tidak berlengah lagi memperkenalkan idea mahu menubuhkan kerajaan perpaduan yang menjadikannya bukan saja Perdana Menteri lebih berkuasa, malah tidak lagi terikat dengan janji peralihan kuasa kepada Anwar.
Cuma, malangnya perkara itu tidak dipersetujui oleh UMNO dan Pas yang membuatkan kedua-dua parti itu menarik sokongan mereka.
Oleh kerana ideanya itu ditolak, di situlah terbukanya peluang Mahiaddin menjadi Perdana Menteri, sedangkan perancangan pada peringkat awal menjatuhkan PH ialah hanya untuk membuang PKR, DAP dan Amanah serta mengenepikan janji kepada Anwar dengan Tun Mahathir masih kekal sebagai Perdana Menteri, sementara Mahiaddin akan mengisi jawatan Timbalan Perdana Menteri.
Disebabkan perancangan kerajaan perpaduan itu gagal, Tun Mahathir kemudiannya kembali mendapatkan sokongan PH, tetapi beliau tetap enggan meletakkan Anwar sebagai calon timbalannya.
Setelah Mahiaddin mengangkat sumpah sebagai Perdana Menteri dan kedudukan majoritinya kekal dipertikaikan, Tun Mahathir tidak berhenti lagi berusaha mahu menjadi Perdana Menteri, kali ini dengan janji hanya selama enam bulan dan selepas itu akan menyerahkan kuasa kepada Anwar.
Beberapa kelompok dalam PH sendiri ramai terpedaya dengan janji enam bulan itu, bahkan ada yang lantang memberi tekanan kepada Anwar bahawa mereka akan menarik sokongan dan menjatuhkan Tun Mahathir selepas enam bulan kiranya janji itu tidak dipenuhi.
Alhamdulillah, Anwar dan PKR tidak terpedaya dengan janji manis yang cuba memperdayanya itu.
Gagal memujuk Anwar dan PKR, Tun Mahathir kemudian mencuba lagi untuk berkuasa dengan bergabung pula dengan Tengku Razaleigh Hamzah.
Entah apa yang dijanjikannya kepada Ku Li sehingga ramai rasa hairan bagaimana Ahli Parlimen Gua Musang itu sanggup tampil mengadakan sidang media secara bersama Tun Mahathir.
Apabila usaha tersebut tidak menjadi kenyataan, Tun Mahathir dengan selamba akhirnya menyalahkan Ku Li dengan mendakwa bekas Menteri Kewangan itu gagal menarik walau seorang pun Ahli Parlimen UMNO untuk bersamanya.
Langkah terbaru Tun Mahathir untuk kembali berkuasa tiba-tiba muncul dengan beliau mencadangkan penubuhan kerajaan ala Mageran dengan menawarkan dirinya sebagai ketua, namun berikutan kecaman banyak pihak berkaitan cadangan yang merupakan langkah ke belakang itu, beliau kemudian menukar idea Maheran kepada penubuhan Majlis Pemulihan Negara.
Yang menjadi persoalan, ketika menghadap Agong baru-baru ini, yang dipersembahkannya adalah Mageran atau Majlis Pemulihan Negara?
Apa yang jelas, semua langkah, usaha dan tindakan yang diambil oleh Tun Mahathir sejak meletak jawatan dan menolak nasihat Agong supaya tidak berbuat demikian, hanyalah semata-mata untuk kembali berkuasa semula.
Jika apa yang dilakukan itu bukan kerana mengalami gejala tak puas-puas dengan kuasa, barangkali ia lebih tepat dinamakan kemaruk kuasa.
Kalau dengan adanya Mahiaddin yang gila kuasa membuat negara jadi celaru dan haru-biru, selagi adanya Tun Mahahir yang kemaruk kuasa pula, maka selagi itulah negara ini tidak akan ke mana-mana.
Tindak-tanduk Tun Mahathir sejak 2003 hingga sekarang langsung tidak membawa kebaikan untuk negara, malah mencipta lebih banyak kerosakan dan kekacauan, sementara sejak 14 bulan berkuasa pula, Mahiadrin hanya berjaya memperkenalkan Malaysia sebagai negara gagal semata-mata.
Tanpa mereka berdua, lebih-lebih lagi masalah utama dalam negara sekarang ialah kepimpinan negara yang tidak berupaya sehingga terlahir kerajaan yang gagal, itulah sebenarnya penyelesaian untuk mara dan bergerak ke hadapan.
Bagaimana dengan Anwar, tidakkah beliau juga gila kuasa dan kemaruk kuasa?
Oleh kerana Anwar belum menjadi Perdana Menteri, beliau sama sekali bukan seorang yang gila kuasa, jauh sekali dijangkiti simpton kemaruk kuasa.
Anwar lebih sesuai dipanggil pemburu kuasa dan perkara itu adalah biasa bagi mana-mana pemimpin selagi mereka mempunyai sokongan serta dokongan yang munasabah di belakangnya untuk diangkat menerajui negara.
Anwar hanya akan menjadi seorang yang gila kuasa jika setelah menjadi Perdana Menteri nanti, beliau turut melakukan seperti apa yang Mahiaddin lakukan atau kalau setelah bersara, tetapi meniru sama perangai seperti Tun Mahathir.
(ShahbudinHusin 13/06/2021)

4

11

votes
Article Rating
Kongsikan artikel ini


SELANGOR AKAN TERUS PERTINGKAT PROGRAM SARINGAN PERCUMA COVID19

Salam & Sejahtera Semua
AlhamdulilLah, sempurna sudah Fasa ke-2 Program Saringan Covid19 PERCUMA peringkat Negeri Selangor yang bermula pada 8 Mei sehingga 10 Jun.
Inisiatif Kerajaan Selangor ini adalah di bawah kelolaan STFC/STFO dan SelCare dengan kerjasama NGOs Imaret dan Pusat-Pusat Khidmat Parlimen/DUN. Lokasi yang terakhir merupakan di Dewan Seri Sekinchan (DUN Sekinchan) dan Dewan Bagan Nakhoda Omar (DUN Sg. Air Tawar).
Seramai 97,565 orang yang berjaya disaring pada Fasa(2) ini. Jumlah keseluruhan seramai 123,565 orang semenjak Fasa(1).
Ini sekaligus melebihi sasaran yang ditetapkn iaitu Fasa(1) 20,000 orang dan Fasa(2) 50,000 orang. Kesedaran ini merupakan hasil cakna masyarakat setempat untuk terus menyaring memerangi wabak pendamik ini, mentelahan sedar akan hakikat Selangor merupakan negeri yang paling tinggi kes harian, setiap kali pengumuman di buat oleh pihak KKM.
Meskipun bilangan angka di Selangor terus meningkat, Kerajaan Negeri akan meneruskan program kepada Fasa ke-3.
Ini lebih tertumpu kepada sektor-sektor INDUSTRI (targated area). Dengan adanya program POIS (Preventing and detecting Outbreaks at Ignition Sites), lebih banyak kilang-kilang yang mempunyai kadar tinggi perebakan akan dapat dikesan.
Kali ini sasarannya kepada 100,000 individu dan memberi tumpuan kepada kawasan ‘hotspot’ kes Covid19. Kluster Tempat Kerja mutakhir merupakan lebih 60% dari Kluster-kluster baru.
YAB Menteri Besar Selangor, Dato’ Seri Amirudin Shari juga telah membentangkan STRATEGI 3, berkenaan “Kawalan KESIHATAN Untuk Mengekang Penularan Wabak”.
Untuk tujuan itu, RM10.7 juta diperuntukkan untuk Ujian Saringan Fasa(3), RM1.25juta ‘Home Assessment Tool’ untuk memantau yang dikuarantin, rebat pengangkutan ke tempat vaksin RM500 ribu serta Program Vaksinisasi Covid-19 dengan peruntukkan sebanyak RM200 juta.
Rakyat Selangor disarankan untuk PATUHI SOP dengan lebih ketat agar dapat melandaikan lekuk dan akhirnya mencapai imuniti kelompok.
Kita pasti menang!….InsyaAlLah..Amin YRA!
DR. DZULKEFLY AHMAD
Pengerusi Pasukan Petugas Khas Menangani Covid19 Selangor.

4.7

3

votes
Article Rating
Kongsikan artikel ini


PELAN PEMULIHAN MAHIADDIN SUDAH TIDAK RELEVAN, KERAJAAN BAHARU LEBIH DIPERLUKAN

Setakat semalam, 13 Jun 2021, kes Covid19 di negara kita sudah mencecah angka 657,508 dan jumlah kematian pula seramai 3,908 orang.
Semalam juga angka kematian dicatatkan ialah 64 orang manakala jumlah kes sebanyak 5,304.
Dengan mengambil kira PKP pertama mula dilaksanakan pada 18 Mac 2020 dan sehingga kini negara kita masih terbelenggu dengan PKP penuh atau total lockdown, bermakna kita telah melalui pelbagai fasa PKP selama kira-kira 15 bulan lamanya.
Berdasarkan fakta bahawa PKP kali ini masih ada dua fasa lagi harus dilalui dan selepas itu mungkin diteruskan pula dengan PKPD, PKPB, PKPP dan entah apa-apa lagi, silap-silap sampai hujung tahun pun kita masih dibelenggu dengan kehidupan terkurung sebegini.
Rakyat terkurung bermakna pencarian rezeki mereka tersekat dengan sendirinya, tetapi Perdana Menteri dan menteri-menteri tetap mengaut habuan gaji lumayan setiap bulan.
Keadaan menjadi lebih buruk lagi kerana program vaksinasi terlihat begitu perlahan di mana hanya kira-kita 10 peratus rakyat sudah menerimanya setakat ini, sedangkan peruntukan yang diminta daripada tabung wang negara cukup besar iaitu sebanyak RM5 bilion.
Semalam juga, Perdana Menteri Mahiaddin Md Yasin mengumumkan kerajaan sedang merangka pelan pemulihan untuk keluar daripada pendemik Covid19 pada suatu jangka waktu yang munasabah yang tidak disebut tarikhnya secara tepat.
Katanya, pelan yang dibuat berdasarkan kepada data, sains dan segala persiapan yang telah dilakukan termasuk dari segi pengurusan Covid19, ekonomi, program vaksinasi dan sebagainya itu akan dibentangkan kepada Majlis Keselamatan Negara (MKN) dalam tempoh seminggu akan datang.
Apa yang menjadi kemusykilan, mengapa hanya setelah lebih setahun berlalu dengan angka kes sudah melebihi 600 ribu dan kematian hampir 4,000, barulah kerajaan mahu merangka pelan pemulihan?
Selama ini Mahiaddin dan kerajaan buat apa?
Makan gaji buta?
Mengapa hanya setelah negara tinggal rangka dan ramai rakyat menjadi rangka, baru terfikir untuk merangka pelan pemulihan?
Tidakkah ini menunjukkan Mahiaddin dan kerajaan PN yang diterajuinya benar-benar telah gagal?
Apakah kerana Agong telah mengambil inisiatif menemui ketua-ketua parti untuk mendapatkan pandangan berkenaan Covid19 dan bakal memuktamadkan kesimpulan dalam mesyuarat khas Raja-Raja Melayu pada 16 Jun ini, maka ia terus merangsang sel-sel otak Mahiaddin bersambung untuk mampu berfikir lebih jauh bagi menangani wabak ini dengan lebih serius?
Apa jenis Perdana Menteri yang kita ada ini?
Tetapi, apa pun yang cuba dilakukan Mahiaddin ketika ini, semuanya sudah terlambat sebenarnya.
Mahiaddin telah gagal dan inisiatif Agong menemui ketua-ketua parti adalah gambaran sahnya kegagalan beliau mentadbir negara ini.
Dengan itu, bukan saja pelan pemulihan yang masih dirangkanya sudah tidak relevan, malah keberadaan beliau sebagai Perdana Menteri juga turut tidak relevan.
Oleh kerana Mahiaddin telah terbukti gagal, kerajaan PN yang dipimpinnya adalah kerajaan gagal, apa juga pelan pemulihan yang cuba dirangkanya, ia hanya akan menuju kegagalan.
Perdana Menteri yang gagal dan kerajaan yang gagal tidak mungkin berupaya menghasilkan apa-apa kejayaan dalam apa-apa pelan atau perancangan sekali pun yang cuba dirangkanya.
Perdana Menteri gagal dan kerajaan gagal memerlukan ia diganti dengan segera.
Itu saja jawapannya. Noktah.
(ShahbudinHusin 14/06/2021)

4.6

12

votes
Article Rating
Kongsikan artikel ini


SAYA BELUM BANKRAP, BANYAK LAGI PROSESNYA JIKA PN TETAP MAHU BANKRAPKAN SAYA – NAJIB

Saya belum bankrap lagi dengan keputusan mahkamah tinggi hari ini.
Lama lagi dan banyak lagi proses serta langkah perlu diambil sekiranya kerajaan PN tetap nak bankrapkan saya.
Lagipun sekiranya kerajaan PN berjaya pun, ianya tak bermaksud saya akan henti bersuara demi Rakyat dan tiada sesiapa yang pernah kata status bankrap tidak boleh dipulihkan dalam masa terdekat sebab bankrap tak bermaksud saya lumpuh.
Status bankrap juga tak maksud saya terus bertukar menjadi sembab, lembab atau bodoh seperti diakui seseorang tertentu di dalam bicara khas hari itu.
Saya lihat kebanyakan media tempatan hari ini kurang mengulas point utama digunakan hakim mahkamah kenapa dia tak benarkan untuk saya tangguh usaha LHDN untuk bankrapkan saya.
Hakim mengaku bahawa pengiraan penalti cukai oleh LHDN terhadap saya perlu disemak kesahihannya oleh kebankrapan Pesuruhjaya Khas Cukai Pendapatan (PKCP atau SCIT).
Proses ini belum bermula dan kita masih tunggu sejak 2 tahun lalu.
Hakim kata saya peguam saya tak berjaya buktikan bahawa LHDN tiada kemampuan untuk refund kepada saya sekiranya PKCP mengesahkan taksiran cukai penalti LHDN terhadap saya adalah salah atau tidak sah pada masa depan.
Hakim kata saya tak rugi apa-apa (no unquantifiable loss) sebab kerajaan mampu membayar balik bayaran RM1.7 bilion itu kepada saya sekiranya saya berjaya di peringkat PKCP.
Inilah apa yang saya maksudkan bahawa ianya amat mudah bagi sesebuah kerajaan untuk menyalahgunakan akta cukai untuk kenakan seteru mereka dengan apa-apa taksiran cukai yang mereka mahu.
Kalau kerajaan nak kenakan denda cukai sebanyak RM1 trilion ke atas Mahathir atau Guan Eng pun jalan terus dan sah di bawah undang-undang atas dasar “bayar dulu, bincang kemudian” ini.
Soal pengiraan taksiran itu sahih atau tidak, kira nanti.
NAJIB RAZAK
Bekas Perdana Menteri.

3.7

3

votes
Article Rating
Kongsikan artikel ini


GUNAKANLAH KUASA UNTUK TOLONG RAKYAT, BUKAN BAGI KEKALKAN KUASA, BIDAS ZAHID HAMIDI KEPADA KERAJAAN PN

Total lockdown sudah sambung 2 minggu lagi. Namun Moratorium Pukal tanpa faedah masih tidak kesampaian.
Rakyat berkorban demi Malaysia yang lebih kuat dalam melawan pandemik sewajibnya bank juga harus berkorban.
Laporan 2020 juga mendedahkan bank masih lagi untung tatkala ada dalam kalangan rakyat yang sudah kehilangan segala.
Sektor pelancongan masih tutup, kedai makan juga banyak gulung tikar. Apa salahnya bank turut berkorban.
Bukan batalkan tetapi tangguhkan pembayaran tanpa caj. Kita tahu Menteri Kewangan beri alasan tiada kuasa walhal Akta 701 dan Akta 758 serta Ordinan Darurat boleh digunakan bagi menekan pihak bank.
Moratorium adalah langkah penting di kala kemerosotan ekonomi. Ada 2 isu penting dapat ditangani secara mudah.
Pertama adalah kepada golongan yang tidak mempunyai pendapatan. Moratorium tidak menambah pendapatan tetapi memberi kelegaan jangka pendek dari kehilangan aset ataupun apa-apa tekanan institusi kewangan.
Setidaknya rumah dan kereta boleh diguna dengan tenang sementara. Harus diingat tekanan kewangan boleh akibatkan stress, panic attack serta membuatkan kegusaran ditanggung rakyat.
Golongan kedua adalah yang ada pendapatan namun berkurangan. Moratorium memberi duit lebih di tangan untuk berbelanja.
Perbelanjaan ini masuk dalam kitaran ekonomi dan membolehkan lebih ramai sektor bergerak.
Hasilnya kerajaan mendapat cukai dari transaksi ini. Gunakanlah kuasa untuk rakyat. Bukan untuk kekalkan jawatan.
AHMAD ZAHID HAMIDI
Presiden UMNO.

2.6

5

votes
Article Rating
Kongsikan artikel ini


SIAPA YANG HISHAMMUDDIN TUJU TEGURANNYA?

Saya merujuk kenyataan Dato’ Sri Hishammuddin Hussein semalam terkait kepincangan kerajaan dalam mengurus pandemik COVID-19 serta dakwaan beliau kononnya wujud pembawa karenah birokrasi terutamanya dalam urusan pemilihan vaksin.
Siapakah yang Hishammuddin maksudkan dalam kenyataan beliau; Menteri Penyelaras Program Imunisasi COVID-19 Kebangsaan, Khairy Jamaluddin atau Ketua Pengarah Kesihatan, Tan Sri Dr. Noor Hisham Abdullah?
Saya hairan kerana sebelum ini Hishammuddin tidak pernah mengulas isu-isu yang tidak berkait dengan portfolio beliau sebagai Menteri Luar, namun sejak nama beliau disebut-sebut sebagai calon Perdana Menteri bagi menggantikan Tan Sri Mahiaddin Yassin, baru kini kita mendengar pandangan Hishammuddin mengenai pengurusan pandemik COVID-19.
Hal-hal yang diungkap oleh Hishammuddin sebetulnya telah lama diwacanakan oleh khalayak dan turut dibangkitkan oleh beberapa tokoh politik, pakar perubatan dan kesihatan sebelum ini.
Hishammuddin sewajarnya membangkitkan pertindihan tugas di antara Kementerian Kesihatan dan Kementerian Sains, Teknologi dan Inovasi dalam pengurusan vaksin yang kelihatan sangat cacamarba.
Setelah lebih 100 hari sejak tarikh perisytiharan darurat pada 14 Januari lalu, rakyat telah meletakkan harapan kepada kabinet bersaiz raksasa untuk mencari jalan keluar dalam menghadapi pandemik COVID-19 namun ternyata kerajaan telah gagal.
Kebanyakan menteri dan timbalan menteri dilihat tidak kompeten serta lebih banyak mengeluarkan kenyataan-kenyataan bersifat politik yang menghina serta menyakitkan hati rakyat.
Sebagai seorang yang cintakan negara dan percaya kepada demokrasi, saya yakin Hishammuddin yang kononnya disebut-sebut sebagai Perdana Menteri dalam penantian (Prime Minister in waiting) berkongsi semangat yang sama.
Justeru, saya berharap beliau akan turut memainkan peranan mendesak Mahiaddin supaya menamatkan darurat dengan segera dan memulihkan demokrasi dengan membuka Parlimen.
SHAMSUL ISKANDAR MOHD AKIN
Ketua Penerangan PKR/Ahli Parlimen Hang Tuan Jaya.

3

2

votes
Article Rating
Kongsikan artikel ini


ADAKAH SUSUN TUALA WANITA SKOP KERJA BARU MENTERI AGAMA?

Ehem..
Jadi Menteri ni tak perlu lah sangat nak jadi macam selebriti YB atau modal iklan.
Tak perlulah berfoto sakan pi susun tuala wanita atau gi rumah artis sakan.
Bagi lah pekerja di pusat beli belah tu pi susun.
By the way tangan tu dah sanitize ke?
Ke tak perlu sebab dah suci sejak azali?
Jika nak edar juga tuala wanita tu baguilah.
Tetapi pi swastakan je lah kat mana- mana persatuan wanita di masjid masjid atau rumah- rumah ibadat agama lain atau kat mana mana persatuan ibu tunggal di WP.. bagilah mereka sedikit wang saguhati slps tu.
Yang bapak menteri yang berjubah dan berkopiah pi berfoto sakan susun tuala wanita tu apa hal?
Ini skop kerja baru Menteri Agama ke?
MOHD HANIPA MAIDIN
Ahli Parlimen Sepang.

4.8

8

votes
Article Rating
Kongsikan artikel ini


PELAN PEMULIHAN SIAP DALAM DUA HARI DAN TIBA2 SETUJU BUKA PARLIMEN PADA OKTOBER TANDA MAHIADDIN SEDANG ‘TERDESAK GILER’

Dalam langkah terdesak gilernya menjelang Majlis Perbincangan Khas Raja-Raja Melayu di Istana Negara petang esok, Perdana Menteri, Mahiaddin Md Yasin petang ini menjanjikan untuk membenarkan Parlimen bersidang pada September atau Oktober depan.
Dalam pengumuman secara langsung melalui TV ke seluruh negara, Mahiaddin berkata, Malaysia dijangka memasuki fasa ketiga Pelan Pemulihan Negara pada bulan September atau Oktober.
“Saya ingin memberikan komitmen bahawa sidang Parlimen boleh diadakan dalam fasa ini iaitu setelah kes-kes Covid19 terkawal dan kita hampir mencapai imuniti kelompok,” ujarnya lagi.
Sebagaimana Pelan Pemulihan Negara ini adalah langkah terdesak Mahiaddin kerana ia baru saja diumumkannya pada 13 Jun dan tiba-tiba sudah siap untuk dibentangkan pada hari ini, 15 Jun iaitu hanya dua hari, menjanjikan membuka Parlimen juga merupakan satu lagi langkah terdesaknya untuk menyelamatkan diri daripada dahan kuasa tempatnya berpaut yang semakin rapuh.
Yang nyata, hanya setelah Yang Dipertuan Agong mengambil inisiatif mendapatkan pandangan ketua-ketua parti dan akan membawa semua dapatan itu dalam Perbincangan Khas Majlis Raja-Raja, ternampak barulah Mahiaddin terbuka mata dan minda dengan pelan pemulihannya.
Selama ini apa kerja dan apa yang difikirkannya?
Jika tidak ada inisiatif Agong itu, beliau sepertinya akan terus buat bodoh saja tentang segala kritikan, teguran dan pandangan pelbagai pihak berkenaan masalah dalam negara serta kegagalan dan kelembapannya dalam mengurus negara ketika pandemik Covid19 ini sedang melanda.
Lebih-lebih lagi berkaitan membenarkan Parlimen bersidang, Mahiaddin bukan saja selama ini mendiamkan diri dan enggan melayan sebarang desakan, bahkan pengampu-pengampunya seperti Speaker Parlimen, Hamzah Zainuddin dan Takiyuddin Hassan, mereka ini sentiasa saja menampilkan hujah tertentu yang kadangkala kelakar dan tak masuk akal bagi mengelak Parlimen dibuka.
Agaknya, jika Agong tidak mengambil inisiatif memanggil menghadap ketua-ketua parti, jangankan mahu berjanji untuk membuka Parlimen, membentangkan apa-apa pelan pun barangkali tak bersambung sel-sel otak beliau untuk sampai berfikir ke arah itu.
Soalnya, apa benda pelan pemulihan yang hanya seolah-olah dirangka dalam tempoh dua hari dan dibentangkan petang tadi?
Adakah ia Pelan Pemulihan Negara atau Pelan Kelentong Luar Biasa yang dirangka semata-mata untuk menyelamatkan jawatannya?
Melihat keseluruhan penyampaiannya dalam pembentangan Pelan Pemulihan Negara tadi, jelas ia hanya merupakan langkah terdesak beliau untuk menunjukkan dirinya sedang berbuat sesuatu untuk negara ini.
Langkah menunjuk diri ini bukan saja ditujukan kepada rakyat, tetapi juga kepada Agong dan Raja-Raja.
Tetapi, jika diperhati keseluruhan apa yang dibentangkannya tadi iaitu sehingga empat fasa pelan pemulihan yang dirangkanya, semuanya ke arah membawa lebih kesusahan dan kesengsaraan kepada rakyat.
Maknanya, sehingga hujung tahun kita semua akan terus terbelenggu dengan kehidupan terkurung sebegini.
Apakah ia lebih baik berbanding jika melaksanakan penutupan sepenuhnya semua sektor ekonomi dan sosial selama 21 hari atau sebulan misalnya pada permulaan PKP penuh sebelum ini?
Menetapkan fasa demi fasa sebenarnya hanya helah Mahiaddin untuk mendapat simpati dan ihsan Agong dan Majlis Raja-Raja Melayu, sambil ingin bermain masa, agar beliau terus diberikan peluang lebih lama menjadi sebagai Perdana Menteri.
Janjinya untuk membenarkan Parlimen dibuka pada bulan September atau Oktober jelas menampakkan helahnya untuk maksud yang sama.
Tambahan lagi, janji itu turut disertai dengan kiranya angka kes harian menurun di bawah 2,000 sehari.
Isunya kenapa menjelang September atau Oktober baru Parlimen mahu dibuka dan mengapa tidak sekarang?
Apa guna semua Ahli Parlimen sudah menerima suntikan vaksin jika mereka tidak dibenarkan bersidang, sedangkan kilang dan syarikat yang ada beribu pekerja dibenarkan beroperasi tanpa mengambil kira pekerjanya sudah disuntik vaksin atau tidak?
Jika kes harian tidak menurun sehingga 2,000 sebagai syarat untuk Parlimen dibuka menjelang September atau Oktober, apa pula nanti akan berlaku?
Tidak munasabah langsung sebenarnya untuk Mahiaddin berjanji Parlimen hanya boleh dibuka pada Oktober, malah ia tidak ubah seperti janji manis sang buaya untuk memikat hati anak dara.
Berdasarkan semua hakikat yang ada di depan mata, baik kandungan pelan pemulihan atau janji membuka Parlimen, kerajaan PN dan Mahiaddin yang gagal ini tidak harus diberi lanjutan masa lagi untuk terus menguasai Putrajaya.
Mereka sudah gagal dan apa pelan atau janji sekali pun yang cuba dikemukakan, semuanya hanya mampu menuju kepada satu arah – kegagalan yang lebih besar lagi.
(ShahbudinHusin 15/06/2021)

5

6

votes
Article Rating
Kongsikan artikel ini


DUA HARAPAN SEDERHANA RAKYAT JELATA KEPADA RAJA-RAJA

Kalau ikutkan suara-suara rakyat yang kedengaran di media sosial dan di merata-mata tempat yang lain, hanya satu kesimpulan tentang harapan mereka terhadap Perbincangan Khas Raja-Raja Melayu yang akan berlangsung pada 2.30 petang hari ini di Istana Negara.
Harapan dan keinginan itu tidak lain agar tiada lagi Mahiaddin Md Yasin sebagai Perdana Menteri dan tiada juga PN sebagai kerajaan selepas ini.
Sejak 15 bulan yang telah berlalu, PN dan Mahiaddin dianggap hanya “menghabiskan beras” semata-mata selama ini.
Dengan kegagalan yang bertompok-tompok dan semakin menghitam hari demi hari, kerajaan dan Perdana Menteri yang gagal ini dirasakan sudah tidak diperlukan lagi ada di negara ini.
Apatah lagi, dengan Agong sendiri mengambil inisiatif memanggil menghadap ketua-ketua parti bagi mendapatkan pandangan mereka berkenaan situasi semasa tentang keadaan negara, tanpa keraguan ia adalah pengesahan paling muktamad tentang kegagalan PN dan Mahiddin itu.
Maka itu, mengenepkan PN serta Mahiaddin dan mengambil gabungan lain beserta pemimpin baharu sebagai kerajaan dan Perdana Menteri adalah keinginan, harapan dan jalan keluar yang paling dinanti-nantikan.
Hanya kerajaan dan Perdana Menteri baharu yang diyakini mampu menyelesaikan pelbagai masalah dan kekalutan dalam negara ini, sekaligus membawa keluar negara daripada segala kecelaruan dan bergerak ke hadapan, manakala mengekalkan lagi PN dan Mahiaddin tidak ubah seperti menambah-panjangkan lagi sengsara dan derita yang akan ditanggung rakyat.
Begitu pun, dengan memahami kebarangkalian bahawa Agong dan Raja-Raja sendiri mungkin terikat dengan peraturan dan perkara-perkara tertentu dalam Perlembagaan, selain tidak dinafikan pihak Istana boleh jadi mempunyai kebijaksanaan dan pertimbangan yang lain, mengharapkan perubahan secara drastik menukar kerajaan dan Perdana Menteri tentu saja dilihat agak keterlaluan.
Tetapi realitinya, itulah harapan dan keinginan rakyat di mana dengan kegagalan kerajaan selama ini, tiada apa-apa lagi dirasakan mampu memperbaiki keadaan, melainkan dengan merubah kerajaan dan kepimpinannya.
Sebagai harapan paling sederhana, kiranya menukar kerajaan dan Perdana Menteri bukan merupakan pilihan yang bakal diambil oleh Majlis Raja-Raja pada petang ini, sekurang-kurangnya dua perkara diharapkan dapat menjadi pertimbangan.
Pertama, memohon Agong dan Majlis Raja-Raja agar menitahkan proklamasi darurat ditamatkan serta-merta.
Ternyata selama ini, darurat yang digembar-gemburkan sebagai keperluan untuk menangani Covid19 telah diselewengkan tujuannya semata-mata untuk melindungi kuasa Perdana Menteri serta membolehkan kerajaan bebas membelanjakan wang negara tanpa keperluan membentangkannya ke Parlimen.
Sebaliknya, makin lama darurat dikuatkuasakan, angka kes Covid19 semakin meninggi sehingga akhirnya kerajaan perlu kembali kepada pendekatan PKP atau total lockdown untuk mengatasinya.
Kedua, bersekali dengan penamatan darurat itu, dipohon juga kepada Agong dan Majlis Raja-Raja dengan bersandarkan kuasa darurat yang ada, agar menitahkan Parlimen dibuka serta-merta dengan tiada halangan untuk dibawa sama ada usul percaya atau usul undi tidak percaya kepada Perdana Menteri.
Masalah utama Mahiaddin, selain keabsahan dan majoriti sokongannya diragui, beliau juga takut berdepan realiti undi di Parlimen dengan bertindak menangguh-nangguh sidang Parlimen, tidak membenarkan sebarang usul dibentangkan berkaitan kedudukannya dan terakhir sekali, menggantung terus Parlimen bagi membungkan sebarang cubaan mencabar kesahihannya.
Semua ini benar-benar menidakkan proses demokrasi itu dan lantaran itu, kedudukan beliau sebagai Perdana Menteri terus dipertikai dan diragui oleh segenap penjuru suara.
Membuka Parlimen dan membenarkan usul percaya atau tidak tidak percaya akan membolehkan seseorang Perdana Menteri itu tidak lagi dipertikaikan, tidak kira sama selepas ini Mahiddin berjaya mengekalkan kedudukannya atau pemimpin lain dipilih sebagai pengganti.
Dengan keabsahan Perdana Menteri tidak lagi dipertikaikan, selain rakyat lebih yakin kepada kerajaan, mendapatkan sokongan dan kerjasama bagi kepentingan negara juga akan lebih mudah untuk diperolehi.
Dengan yang demikian, siapa pun yang akan menjadi kerajaan dan Perdana Menteri, laluan untuk mentadbir negara tidak sesukar seperti kerajaan sekarang yang nampaknya berakal pendek kerana senang-senang membenam proses demokrasi sebagai pilihan untuk menyelamatkan diri.
Kepada Agong dan Raja-Raja Melayu – Ampuan Tuanku – rasa-rasanya dua permintaan di atas cukup sederhana untuk dipenuhi, bahkan tidak pun sampai mencecah sempadan derhaka rakyat jelata terhadap “Payung Negara”, meski ternampak macam meminta-minta.
(ShahbudinHusin 16/06/2021)

4.4

7

votes
Article Rating
Kongsikan artikel ini


MEMERANGI COVID19 TIDAK AKAN BERJAYA SELAGI KEYAKINAN RAKYAT TERHADAP KERAJAAN TIDAK DIPULIHKAN – ANWAR

Jumlah kes positif COVID-19 yang dilaporkan telah menurun dari 9,020 pada 29 Mei kepada 4,949 pada 14 Jun 2021. Ini bermakna terdapat kesenjangan dari segi data sekiranya diambil kira kadar kes positif dengan kadar kematian dalam tempoh sama.
Data umum ini tidak menggambarkan penurunan sebenar sebanyak 45% dalam laporan harian kes COVID-19.
Penerusan penggunaan katil-katil ICU yang tinggi dan perebakan kes-kes COVID-19 yang parah menggambarkan virus ini sudah tersebar secara meluas dan kita sedang berhadapan dengan mutasi COVID-19 yang bertambah ganas.
Pada 29 Mei yang lalu, sebanyak 126,480 ujian saringan telah dilakukan dan kadar pengujian telah meningkat sebanyak 166% dalam 15 hari kebelakang.
Kadar kes harian telah meningkat 104% pada tempoh masa yang sama dan kadar kes positif hampir atau telah melebihi 7% pada minggu pertama bulan Jun.
Sejak 29 Mei, jumlah kes harian telah menurun sebanyak 45% dan jumlah ujian saringan juga menurun 44%.
Kadar kes positif telah meningkat tiga hari berturut-turut dan secara puratanya sebanyak 6.67% untuk 7 hari kebelakang. Di sesetengah negeri, kadar kes positif adalah setinggi 13%.
Pengiraan matematik tahap rendah sudah memadai untuk merungkai kesenjangan-kesenjangan ini. Jika semalam kita jalankan ujian saringan sebanyak 100,000, berkemungkinan besar jumlah harian kes COVID-19 akan melebihi paras 7,000 kes. Jika 150,000 ujian saringan, kadar kes positif kita akan mencapai 10,000 kes.
Amat mudah untuk mengelabui pandangan umum terkait parahnya situasi pandemik di negara ini melalui data yang selektif dan tidak seimbang.
Ia juga tidak mustahil untuk data ini dimanipulasi bagi menggambarkan virus itu sedang merebak pantas bagi mewajarkan langkah darurat.
Namun, tidak cukup pantas untuk mengakui kelemahan mereka dalam mengawal dan membendung wabak.
Adakah jumlah harian melebihi 10,000 kes? Satu-satunya cara untuk mempastikannya adalah melalui penggunaan data dan sains.
Jika kita pergiatkan ujian dan mengesan kes-kes baharu, maka kita mampu untuk asingkan mereka, lakukan pengesanan kontak dan memberi dukungan perubatan kepada yang dijangkiti.
Sebaliknya, jika kita pertingkatkan kadar ujian, dan tidak mengesan kes-kes baharu, maka logiklah untuk mengatakan penularan wabak ini sedang menurun.
Ramai pakar perubatan telah membangkitkan persoalan ini, tetapi Kementerian Kesihatan tidak mempedulikannya, malah jawapan yang diberikan paling tidak masuk akal.
Jika kita tidak patuhi sains saat ini, dan itulah sikap kerajaan PN ini, maka pengorbanan rakyat Malaysia sepanjang tempoh PKP ini adalah sia-sia.
Virus ini akan terus merempuh dan mengorbankan banyak nyawa. Warga yang miskin dan melarat akan terus menerima kesan besar dari wabak dan PKP, juga dalam masa yang sama yang kaya akan bertambah kaya, malah mungkin menerima manfaat dari krisis ini.
Ini sangat tidak adil, dan ia adalah kesan langsung dari kebijakan kerajaan PN dan juga peranan Parlimen yang dilenyapkan.
Pertimbangan politik dan nafsu serakah individu akan terus mempengaruhi strategi membendung wabak, dan ini adalah jalan kehancuran kerana kesannya akan ditanggung rakyat, dan ekonomi negara akan terus merudum.
Harus ada perubahan tuntas dalam strategi membendung wabak. Salah satu cara untuk keluar dari pandemik ini adalah dengan bersandarkan kaedah saintifik, perkongsian data, ketelusan dan kebertanggungjawaban.
Kita tidak akan berjaya tanpa kekuatan rakyat. Ini hanya akan berlaku bilamana kepercayaan dan keyakinan antara rakyat dan kerajaan dapat dipulihkan.
ANWAR IBRAHIM
16 Jun 2021.

5

3

votes
Article Rating
Kongsikan artikel ini


JIKA MASIH ADA AIR MUKA, MAHIADDIN SUDAH PATUT MOHON KELUAR PADANG

Antara ketetapan penting yang diputuskan dalam Perbincangan Khas Majlis Raja-Raja petang semalam ialah:
⁃ Parlimen perlu dibenarkan bersidang dengan segera dan secepat mungkin.
⁃ Perlunya sebuah kerajaan yang stabil, kukuh serta mendapat keyakinan majoriti rakyat.
⁃ Tiada keperluan melanjutkan tempoh darurat selepas 1 Ogos akan datang.
Jika diteliti pula, ketetapan Majlis Raja-Raja itu hampir senada dengan artikel dalam blog ini semalam yang bertajuk “Dua Harapan Sederhana Rakyat Jelata Kepada Raja-Raja”.
Dalam artikel itu, ditekankan dua harapan rakyat itu ialah mahu agar penamatan tempoh darurat dan keperluan Parlimen dibuka dengan serta-merta yang bersekali dengan usul undi percaya atau usul undi tidak percaya mesti dibentangkan kepada Perdana Menteri.
Kedua-dua harapan itu ialah bagi mengelakkan kedudukan kerajaan dan Perdana Menteri terus dipertikaikan dan tidak mendapat keyakinan daripada rakyat.
Berdasarkan apa yang dizahirkan oleh Majlis Raja-Raja hasil perbincangan khas semalam, adalah jelas bahawa kata-kata Mahiaddin Md Yasin yang hanya mahu membenarkan Parlimen dibuka untuk bersidang pada September atau Oktober telah ditolak dengan dengan sendirinya.
Ayat kenyataan Penyimpan Mohor Besar Raja-Raja yang berbunyi “menitahkan agar Parlimen segera bersidang” manakala kenyataan media Istana Negara pula menyebut “persidangan Parlimen perlu diadakan secepat mungkin” adalah tanpa keraguan sangat mudah untuk difahami maksudnya kecuali jika kerajaan dan Mahiddin cuba untuk terus bersikap derhaka kepada Istana.
Memahami keperluan Parlimen dibenarkan bersidang secepat mungkin dan segera itu, bersekali dengan kedudukan politik yang difahami tidak stabil dalam negara dan pandangan Majlis Raja-Raja tentang perlunya sebuah kerajaan yang kukuh dan stabil serta mendapat keyakinan, ini dengan jelas juga memberi maksud usul undi percaya atau usul undi tidak percaya mesti dibenarkan untuk dibentangkan serta tidak boleh dihalang lagi.
Keperluan kepada kerajaan yang kukuh dan stabil itu tidak lain bermaksud bahawa kerajaan PN yang ada sekarang adalah tidak kukuh dan tidak stabil serta tidak mendapat keyakinan daripada rakyat.
Dalam maksud yang tersirat, pihak Istana juga mengakui PN adalah sebuah kerajaan yang gagal, apalagi tiada sepatah pun perkataan dalam kenyataan Majlis Raja-Raja yang menyebut tentang kejayaan kerajaan.
Selagi tiada usul tersebut, selagi itu kedudukan kerajaan dan Perdana Menteri terus diragui serta tidak menepati kehendak Majlis Raja-Raja berkaitan perlunya diwujudkan sebuah kerajaan yang stabil dan kukuh di negara ini.
Selain itu, oleh kerana Majlis Raja-Raja juga menyatakan tiada keperluan darurat disambung lagi, maka kiranya kerajaan dan Mahiaddin benar-benar taat dan setia kepada Agong dan Raja-Raja, mereka harus segera menetapkan tarikh pembukaan sidang Parlimen sebelum tempoh darurat berakhir.
Lagi pula, sebelum ini pun Agong sudah pernah bertitah bahawa Parlimen boleh dibenarkan bersidang ketika tempoh darurat dikuatkuasakan.
Oleh kerana titah pertama sebelum ini tidak dipedulikan oleh Mahiaddin, bermakna ini adalah penderhakaan kali kedua oleh kerajaan terhadap Agong jika berterusan enggan mematuhinya.
Yang nyata juga, Pelan Pemulihan Nasional yang dibentangkan oleh Mahiaddin yang dipercayai ramai sebagai percubaan saat-saat akhirnya untuk menunjukkan beliau sedang buat kerja, langsung tidak disentuh oleh Majlis Raja-Raja, malah mahu ia dibincangkan di dalam Parlimen terlebih dahulu bersama hal berkaitan ordinan darurat.
Begitu juga dengan cubaan Tun Mahathir Mohamad untuk menubuhkan kerajaan ala Mageran yang dipimpin olehnya, turut tidak mendapat perhatian sama sekali daripada Majlis Raja-Raja.
Apa yang Majlis Raja-Raja mahukan ialah sebuah kerajaan yang kukuh dan stabil melalui proses pembukaan Parlimen secepat mungkin dan segera di mana Ahli-Ahli Parlimen harus memutuskan pendirian berkenaan dengannya.
Dalam hal ini, jika Mahiaddin masih ada perasaan malu, tiada pilihan yang harus dilakukannya, melainkan melaksanakan apa yang dititahkan itu tanpa banyak soal.
Tiada ruang lagi untuk beliau berdalih, berlengah-lengah atau cuba mengalihkan tiang gol.
Dengan waktu permainan sudah hampir tamat, pilihan yang ada di tangan Mahiaddin kini hanya tinggal dua – segera keluar padang atau tunggu dilayangkan kad merah atas kesalahan berulang-ulang yang telah dilakukannya, di samping prestasi permainannya sendiri adalah di bawah paras kecergasan.
(ShahbudinHusin 17/06/2021)

4.9

10

votes
Article Rating
Kongsikan artikel ini


SEBAGAI KERAJAAN, MAHIADDIN DAN MENTERI2 PN SEPATUTNYA PALING KE DEPAN TUNJUK KESETIAAN KEPADA AGONG

Sikap berlengah dan berdalih pimpinan dalam kerajaan PN terhadap titah Agong dan Majlis Raja-Raja berkaitan keperluan Parlimen dibenarkan bersidang dengan segera dan secepat mungkin adalah sesuatu yang tidak sepatutnya berlaku.
Ia bukan saja memperlihatkan PN sebagai kerajaan cuba derhaka kepada Agong dan Raja-Raja, bahkan menunjukkan mereka tidak menjunjung teras kedua Rukun Negara iaitu “Kesetiaan Kepada Raja dan Negara”.
Lagi pula, titah Agong dengan persetujuan Raja-Raja Melayu setelah mengadakan perbincangan khas semalam berkaitan pembukaan Parlimen bukanlah sesuatu yang sukar untuk difahami laras bahasanya.
Baik dalam kenyataan media Istana Negara atau Penyimpan Mohor Besar Raja-Raja, ayat dan bahasa yang digunakan cukup jelas iaitu Parlimen perlu dibenarkan bersidang dengan segera dan secepat mungkin.
Kalau yang namanya mee segera kerana hanya memerlukan masa dua minit untuk disediakan, manakala jika doktor berpesan agar seseorang itu perlu dihantar ke IJN dengan segera, ia dengan jelas tentulah bermaksud serta-merta tanpa berlengah lagi, waima pada tengah malam sekali pun.
Makanya, tidak munasabah sama sekali untuk pimpinan dalam kerajaan mempersoalkan titah diraja tersebut seperti hujah Takiyuddin Hassan kononnya ia tidak perlu disegerakan kerana Agong dan Raja-Raja tidak menyebut pun secara spesifik bulan berapa Parlimen perlu dibuka untuk bersidang.
Begitu juga dengan kenyataan media Perdana Menteri, Mahiaddin Md Yasin yang kesimpulannya seperti hanya mengambil maklum saja titah Agong dan Raja-Raja itu.
Mengapa Perdana Menteri dan kerajaan tidak mengambil sikap proaktif berteraskan kesetiaan kepada Agong dalam mematuhi titah tersebut?
Mengapa masih cuba berlengah, berdalih dan bermain dengan masa dalam mematuhi titah Agong itu?
Apa yang takut sangat untuk membenarkan Parlimen bersidang?
Tidakkah lagi banyak berhelah dan berdalih untuk membuka Parlimen, ia lagi menunjukkan Mahiaddin memang tiada sokongan majoriti yang dimilikinya?
Tambahan lagi, dalam titah Agong semalam, selain disebutkan tentang perlunya sebuah kerajaan yang kukuh dan stabil, ditekankan juga keperluan Parlimen bersidang itu antaranya adalah bagi membincangkan Ordinan Darurat.
Ini dengan sendirinya bermakna Parlimen mesti dibenarkan bersidang sebelum tamat tempoh darurat pada 1 Ogos depan yang mana Agong serta Raja-Raja menyatakan tiada keperluan ia disambung lagi tempohnya selepas itu.
Untuk apa lagi membincangkan Ordinan Darurat jika Parlimen hanya dibuka pada bulan September atau Oktober di mana tempoh darurat sudah pun berakhir ketika itu?
Yang paling penting, sesuai dengan sistem Raja Berperlembagaan yang diamalkan di negara kita, terbentuknya kerajaan dan termenjadinya Mahiddin sebagai Perdana Menteri dan pemimpin-pemimpin lain dalam PN sebagai menteri adalah dengan perkenan oleh Agong itu sendiri.
Oleh itu, adalah tidak manis, bahkan tidak masuk akal kiranya mereka ingin mengambil sikap berlaga angin dengan Agong yang melantik mereka.
Kalau pun ingin berlaga angin, Perdana Menteri dan menteri-menteri dalam kerajaan sepatutnya menjadi kelompok terakhir sekali berbuat demikian.
Perdana Menteri dan menteri-menteri harus menjadi barisan paling ke depan dalam mempertahankan Agong dan Raja-Raja serta menunjukkan taat setia yang boleh diteladani oleh rakyat jelata.
Tetapi, dengan menjadi yang pertama enggan patuh dan menunjukkan sikap derhaka kepada Agong, ia adalah contoh yang tidak baik ditunjukkan oleh kerajaan kepada rakyat.
Ia menjadikan rakyat tambah menjauhkan diri serta merasakan tidak keperluan lagi untuk mereka terus bersama dengan kerajaan.
(ShahbudinHusin 17/06/2021)

4.5

10

votes
Article Rating
Kongsikan artikel ini


ISTANA NEGARA ULANGI PERLUNYA SIDANG PARLIMEN SECEPAT MUNGKIN, MAHIADDIN JANGAN DEGIL LAGI

Setelah kenyataan media berkaitan hasil Perbincangan Khas Majlis Raja-Raja yang dipengerusikan oleh Yang Dipertuan Agong pada 16 Jun lalu yang antara lain mahukan Sidang Parlimen diadakan dengan secepat mungkin seperti telah diderhakai oleh seorang menteri kabinet, Takiyuddin Hassan dan sekadar diambil maklum saja oleh Perdana Menteri, Mahiaddin Md Yasin, Istana Negara hari ini mengeluarkan poster berkaitan hal itu melalui media sosialnya.
Di laman sosial Istana Negara telah dipaparkan poster dengan gambar Agong berpakaian rasmi selaku Ketua Negara dengan tulisan – “Setelah memperhalusi semua pandangan para pemimpin politik, Jawatankuasa Khas Bebas Darurat 2021 dan sembah taklimat para pakar dan agensi-agensi Kerajaan maka Seri Paduka Baginda menzahirkan pandangan Parlimen Perlu diadakan secepat mungkin. Ini untuk membolehkan Ordinan-ordinan Darurat dan pelan Pemulihan Negara dibahaskan oleh Ahli-Ahli Dewan Rakyat”.
Sesungguhnya apa yang dilakukan oleh Istana Negara ini adalah sesuatu yang bukan biasa-biasa kerana kenyataan media berkaitan hal yang sama telah pun dikeluarkan sebelum ini.
Biasanya tiada ulangan dilakukan berkaitan hal yang pernah dinyatakan dalam kenyataan media.
Dari sudut pemahaman biasa, memuat naik poster beserta petikan kenyataan media yang intipatinya menekankan perlunya Parlimen dibuka dengan secepat mungkin, ia adalah mesej bahawa itulah sebenarnya kehendak serta keinginan Agong serta Raja-Raja.
Dalam erti kata lain, Agong dan Raja-Raja memang mahu kerajaan menetapkan tarikh sidang Parlimen dengan secepat mungkin, bukan bulan depan, bukan September, bukan Oktober atau tarikh-tarikh sebagaimana yang dicuba diputar-belit oleh Takiyuddin.
Lagi pun, dengan Istana Negara menyebut bahawa Sidang Parlimen perlu diadakan untuk membahaskan, antaranya berkaitan Ordinan Darurat, tentulah juga difahami bahawa Sidang Parlimen mesti diadakan sebelum tempoh darurat berakhir pada 1 Ogos depan.
Kalau setelah tempoh darurat sudah berakhir atau selepas 1 Ogos, untuk apa lagi Ordinan Darurat perlu dibahaskan?
Maka, selain Takiyuddin dan lain-lain pengampu kuasa jangan berterusan cuba memutar-belit makna secepat mungkin yang sebenarnya sangat mudah untuk difahami, Mahiaddin juga kini tidak harus terus berdegil dengan tidak berbuat apa-apa bagi memastikan Sidang Parlimen dapat diadakan secepat mungkin.
Poster ini adalah mesej yang sangat jelas agar Mahiaddin segera bertindak menetapkan tarikh Sidang Parlimen bagi memenuhi titah Agong itu.
Ingat Mahiaddin, jangan bertangguh lagi kerana kami rakyat jelata amat sayang kepada Raja dan sama sekali tidak mahu adanya seorang Perdana Menteri yang memiliki ciri-ciri seorang penderhaka.
(ShahbudinHusin 18/06/2021)

4.6

12

votes
Article Rating
Kongsikan artikel ini


KITA AKAN TERUS TERKURUNG DALAM KEHIDUPAN SELAGI MAHIADDIN TIDAK SEGERA DIBUANG

Sebagaimana disebut banyak kali dan diperkatakan pelbagai pihak, kegagalan utama kerajaan dan Mahiaddin Md Yasin ialah mengawal penularan wabak Covid19.
Berikutan kegagalan itu, selain ekonomi negara jadi lumpuh, kehidupan dan poket rakyat juga jadi semakin koyak.
Ia seterusnya menjadikan rakyat tambah tertekan dalam menjalani kehidupan sehingga ramai yang mahu bunuh diri dan terjun bangunan.
Paling utama yang menyumbang kepada kegagalan itu ialah perlaksanaan PKP berulang-ulang yang separuh masak, tiga suku masak dan hanya seperti olok-olok.
Lantaran itu, rakyat terus dikurung dan terpenjara dalam rumah, sementara kilang-kilang yang menyumbang kepada peningkatan angka kes terus bebas menjalankan operasi.
Sudah banyak disebut dan ditekan berulang kali tentang perlunya kerajaan menguatkuasa sekali lagi total lockdown dalam erti kata sebenar untuk suatu tempoh tertentu seperti PKP 1.0 dahulu di mana semua sektor ekonomi dan sosial wajib ditutup sepenuhnya tanpa kompromi.
Hanya cara itu dipercayai boleh melandaikan lekuk wabak ke tahap yang lebih terkawal, sementara dalam waktu yang sama, proses vaksinasi haruslah sentiasa diperingkatkan lagi.
Malangnya, semua itu tidak dilakukan oleh kerajaan, lalu jadilah akhirnya kes Covid19 terus meningkat sehingga melebihi apa yang berlaku kepada beberapa negara lain.
Kerajaan PN dan Mahiaddin boleh dikata gagal dalam semua aspek, gagal mengawal wabak, gagal meningkatkan vaksinasi, gagal meningkatkan ekonomi dan gagal menjaga perut serta poket rakyat.
Berikutan itu, sementara rakyat negara lain sudah boleh menonton bola di stadium dan pergi ke sana sini dengan bebas, kita sebaliknya nak minum teh tarik di kedai mamak pun masih tidak dibenarkan lagi.
Melihat sekeliling dengan pelbagai sektor ekonomi dan kilang-kilang yang membawa kepada peningkatan kes terus diberi kebenaran untuk dibuka, kadang-kadang macam kita diperbodohkan oleh kerajaan kerana penyumbang sebenar kepada peningkatan bebas beroperasi, tetapi yang dimangsakan adalah kita semua yang tidak berdosa.
Lebih daripada itu, berdasarkan PKP tiga fasa, kemudian diikuti pelan pemulihan empat peringkat yang diumumkan Mahiaddin baru-baru ini, semuanya itu bermakna kita akan terus dikurung duduk di rumah tanpa boleh ke mana-mana sehingga ke hujung tahun sambil pendapatan dan makan makin berkurangan.
Untuk balik kampung menjenguk keluarga dan ibu bapa pun tiada kepastian bila boleh dibenarkan.
Cuba tanya Mahiaddin dan menteri-menteri PN yang ada ini, bolehkah mereka turut sama duduk di rumah dengan pendapatan yang dikurangkan seperti pekerja bergaji harian dan peniaga kecil-kecilan yang diketahui amat terjejas pendapatan mereka?
Apa yang pasti, selagi PN jadi kerajaan dan Mahiaddin kekal sebagai Perdana Menteri, kita akan terus diperbodohkan dengan dasar dan langkah yang menjadikan kita tambah bodoh lagi kerana tidak produktif dan banyak masa hanya duduk di rumah saja.
Kita sebenarnya memerlukan sebuah kerajaan dan Perdana Menteri yang berani – berani membenarkan Parlimen bersidang, berani melaksanakan total lockdown dalam erti kata sebenarnya untuk suatu tempoh yang munasabah beserta bantuan kewangan yang sewajarnya untuk rakyat yang disuruh duduk di rumah dan berani berdepan wartawan serta media secara bersemuka.
Pokoknya, sebuah kerajaan dan Perdana Menteri ketika ini mesti berani bertindak luar biasa dan ada keupayaan berfikir secara luar biasa juga memandangkan Covid19 itu sendiri adalah wabak yang luar biasa penularan serta kesannya kepada rakyat dan negara.
Tanpa semua itu atau dalam erti kata lain, selagi kerajaan PN dan Mahiaddin ini tidak dibuang, selagi itulah hidup kita jadi tak ketahuan dan terkurung di rumah tanpa wang, tanpa makanan seolah-olah hanya dibiarkan untuk menunggu mati saja.
Mungkin Mahiaddin tiada perasaan malu atas kegagalannya, lalu sukar mengharapkan beliau berundur atau meletak jawatan, tetapi marilah kita sebagai rakyat terus bersuara, bersatu hati dan memberi tekanan berterusan sebagai isyarat bahawa kerajaan ini sebenarnya langsung tak berguna dan kita memang tidak memerlukannya lagi
. (ShahbudinHusin 18/06/2021)

5

5

votes
Article Rating
Kongsikan artikel ini


KERAJAAN PN ADALAH KERAJAAN DERHAKA

Sudah lebih tiga hari berlalu sejak Yang Dipertuan Agong menzahirkan pandangan tentang perlunya Sidang Parlimen diadakan dengan secepat mungkin, sehingga ini masih belum kedengaran lagi sebarang respon positif daripada pihak kerajaan.
Yang ada hanyalah kenyataan media Perdana Menteri, Mahiaddin Md Yasin sebelum ini yang kesimpulannya sekadar mengambil maklum saja titah Agong itu.
Apakah cukup dengan hanya mengambil maklum saja?
Begitukah cara seorang ketua kerajaan menunjukkan kepatuhan serta kesetiaan kepada Agong selaku ketua negara?
Bukankah apa yang dititahkan oleh Agong itu sebenarnya perlu dilaksanakan dengan segera dan bukan setakat diambil maklum saja?
Tidakkah dengan tidak melaksanakan titah Agong pada kadar yang segera adalah tindakan derhaka?
Lagi pula, setelah diambil maklum tetapi kemudian tidak melakukan apa-apa tindakan, bukankah ia dikira satu bentuk penderhakaan juga?
Apalagi dengan pelbagai pihak dalam PN dan Bersatu terus mengeluarkan kenyataan yang seakan-akan menolak Parlimen perlu bersidang dengan secepat mungkin sebagaimana yang dititahkan, tidakkah ia juga menunjukkan bibit-bibit penderhakaan itu semakin sukar untuk dinafikan?
Dalam adat kepatuhan serta kesetiaan kepada Raja atau Agong selaku ketua negara, telah banyak diperlihatkan dalam sejarah sejak dahulu lagi bagaimana menjunjung titah itu tidak pernah sama sekali cuba dilengah-lengahkan.
Jangankan melengahkannya lebih daripada tiga hari, tidak memperdulikan atau tidak berbuat apa-apa terhadap titah Raja melebihi tiga minit pun sudah dikira derhaka sebenarnya.
Lagilah dikira derhaka dengan keceluparan seorang menteri kabinet yang seolah-olah mencadangkan titah Agong berkaitan pembukaan Sidang Parlimen itu hanya perlu dilaksanakan tiga bulan akan datang.
Gila apa semua mereka ini?
Maka itu, jika bukan kerajaan derhaka, apa lagi nama yang sesuai untuk dilabelkan kepada PN ini?
Begitu dengan Mahiaddin, jika bukan Perdana Menteri derhaka, apa lagi cop patut diberikan kepadanya?
(ShahbudinHusin 19/06/2021)

4.7

6

votes
Article Rating
Kongsikan artikel ini


SEWAKTU DARURAT, AGONG BUKAN SAJA BOLEH PANGGIL PARLIMEN BERSIDANG, MALAH BOLEH JUGA PECAT PM – ZAID IBRAHIM

Kerajaan PN bernasib baik kerana mereka masih lagi memerintah kerajaan, walaupun tidak menentu hala tuju. Mereka bernasib baik kerana Duli Yang Maha Mulia Al-Sultan Abdullah lembut dan sabar orangnya.
Dalam masa darurat (dan di mana Parlimen tidak bersidang) Ordinan Darurat yang ada sekarang memberi kuasa penuh kepada Yang di-Pertuan Agong (YDPA).
Baginda boleh panggil Parlimen bersidang esok atau lusa. Baginda boleh pecat Perdana Menteri dan baginda boleh pecat Speaker dan sebagainya. Itulah luasnya kuasa YDPA semasa darurat.
Prinsip Raja Berperlembagaan di mana YDPA mesti mengikut nasihat Perdana Menteri di bawah Artikel 40 Perlembagaan itu tidak boleh digunapakai semasa darurat kerana Seksyen 14 Ordinan Darurat memberi kuasa penuh kepada YDPA, dalam segala hal demi menyelesaikan masalah negara.
Ordinan Darurat memberi kuasa kepada YDPA untuk melakukan apa saja walaupun bercanggah dengan prinsip dan undang-undang di bawah Perlembagaan Persekutuan selagi Parlimen tidak bersidang untuk mengubah ordinan tersebut.
Perdana Menteri (dan penasihat beliau) mungkin merasakan, jika mereka memberi kuasa penuh kepada YDPA melalui Ordinan Darurat, mereka boleh mengambil kesempatan berselindung di belakang kuasa YDPA. Mereka akan berkata, “YDPA mesti ikut nasihat kami”, kerana itulah lazimnya prinsip Raja Berperlembagaan.
Mereka tidak menyangka prinsip biasa tidak laku dalam masa darurat. YDPA dan Raja-Raja Melayu juga ada pendirian sendiri dan tidak mahu jadi pak turut.
Mereka salah perkiraan mengenai undang-undang darurat yang mereka sendiri gubal. Ordinan Darurat yang ada sekarang memberi kuasa penuh kepada YDPA.
Jadi, isu baginda perlu mengambil nasihat Perdana Menteri sebelum mengambil apa-apa tindakan itu tidak timbul. Kecuali Parlimen bersidang dan mengubah Perkara 14 Ordinan Darurat sekarang.
PM kita “wants the cake and eat it”, kata orang Inggeris. Beliau mahu darurat yang memberi kuasa mutlak kepada YDPA dengan harapan nasihat beliau sentiasa diikuti oleh baginda.
Itulah sebab orang tua-tua bercerita, “pandai-pandai tupai melompat, jatuh juga ke tanah”.
Krisis yang ada sekatan boleh diselesai dengan mudah. YDPA boleh memanggil Perdana Menteri mengadap dan memberitahu beliau jawatannya sebagai Perdana Menteri akan gugur pada 1 Julai 2021. YDPA juga boleh namakan penggantinya dengan serta merta.
YDPA juga boleh arahkan Parlimen bersidang untuk memilih Perdana Menteri baharu, jika itulah yang difikirkan terbaik.
Notis 28 hari untuk Parlimen bersidang tidak perlu diikuti kerana kita dalam darurat dan segala keputusan YDPA adalah sah semasa darurat, termasuk isu notis mesyuarat dan ianya tidak boleh dicabar.
DATUK ZAID IBRAHIM
Bekas Menteri Di Jabatan Perdana Menteri.

4.3

10

votes
Article Rating
Kongsikan artikel ini


PEMBODEK DAN PENGAMPU PUN MULA LARI, TANDA MAHIADDIN TAK DAPAT NAK DIPERTAHANKAN LAGI

Kedudukan Mahiaddin Md Yasin sebagai Perdana Menteri nampaknya semakin sukar untuk dipertahankan lagi.
Berikutan sikapnya yang hanya sekadar mengambil maklum titah Yang Dipertuan Agong berkaitan keperluan Parlimen dibenarkan bersidang secepat mungkin, beliau kini bukan saja terus ditekan oleh kian banyak pihak, malah terlihat penyokong serta pengampunya juga sudah mula mengalihkan sokongan.
Kalau sebelum ini tekanan ditujukan secara langsung kepada Perdana Menteri kerana kedegilan dan keengganannya membuka Parlimen, tetapi kini perkara itu sudah bertukar dengan menjurus tentang kuasa Agong yang sebenarnya ditekankan sebagai berhak menentukan tarikh sidang Parlimen untuk diadakan.
Ia berikutan ketika ini masih dalam tempoh darurat di mana kuasa Perdana Menteri itu sudah berpindah kepada Agong.
Selain ramai pakar undang-undang yang senada bercakap tentang kuasa Agong itu, bekas Menteri di Jabatan Perdana Menteri, Zaid Ibrahim dengan tegas berkata, dalam tempoh darurat ini, Agong bukan saia berhak memanggil sidang Parlimen, bahkan mempunyai kuasa memecat Perdana Menteri.
Kata beliau, prinsip Raja Berperlembagaan di mana Agong terikat dengan nasihat Perdana Menteri di bawah Artikel 40 Perlembagaan sudah tidak terpakai sebaik saja darurat dikuatkuasakan.
“Artikel 40 itu hanya terpakai dalam keadaan biasa, bukan setelah darurat dikuatkuasakan dan ini bermakna keperluan Agong mengambil nasihat Perdana Menteri sebelum mengambil apa-apa tindakan ketika darurat tidak timbul lagi,” ujarnya.
Di samping itu, tambah Zaid lagi, Agong boleh memanggil Perdana Menteri mengadap dan memberitahu beliau jawatannya sebagai Perdana Menteri akan gugur pada 1 Julai 2021.
“Agong boleh namakan penggantinya dengan serta merta.
“Agong juga boleh arahkan Parlimen bersidang untuk memilih Perdana Menteri baharu, jika itulah yang difikirkan terbaik.
“Notis 28 hari untuk Parlimen bersidang tidak perlu diikuti kerana kita dalam darurat dan segala keputusan Agong adalah sah semasa darurat, termasuk isu notis Parlimen bersidang dan ianya tidak boleh dicabar,” tegas Zaid lagi dalam tulisannya di media sosial.
Apa yang menarik, selain Zaid dan sekian ramai pakar undang-undang senada mengenai kuasa Agong itu, dua orang yang sebelum ini dikenali sebagai penyokong Perdana Menteri dan selalu mengiayakan apa saja langkah kerajaan, kini nampaknya sudah pun berubah nada.
Speaker Dewan Negara, Dr. Rais Yatim yang sebelum ini merupakan penyokong kuat Najib Razak ketika dalam UMNO, kemudian beralih menyokong Tun Mahathir Mohamad apabila Najib hampir lemas, seterusnya menyokong pula Mahiaddin setelah Tun Mahathir hilang kuasa, tanpa berselindung menegaskan bahawa Ordinan Darurat 2021 memberi Agong kuasa untuk memanggil Parlimen bersidang.
Beliau memetik Seksyen 14 (1) (b) ordinan itu yang menyatakan: “Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Yang di-Pertuan Agong”.
“Kuasa ini diturunkan terus kepada baginda. Penurunan kuasa selesai,” katanya.
Seorang lagi yang sebelum ini diketahui umum sebagai penyokong Perdana Menteri serta kerajaan, Prof Ramlah Adam, barangkali untuk pertama kali bertegas mengatakan titah Agong tentang pembukaan Parlimen perlu segera dilaksanakan oleh Mahiaddin.
Kata beliau, dua kemungkinan boleh berlaku sekiranya titah baginda itu tidak dilaksanakan segera iaitu Agong boleh memilih kerajaan baharu atau melaksanakan pemerintahan yang diketuai tentera.
“Jika titah tidak diikuti, selain kerajaan sekarang boleh dibubarkan, Agong juga boleh adakan pemerintahan tentera kerana baginda adalah Ketua Turus Tentera negara,” katanya.
Untuk itu, menurut beliau, kerajaan perlu memikirkan langkah terbaik buat negara bagi mengelak ekonomi merudum dan pelabur lari berikutan ketidakstabilan politik di Malaysia.
“Perdana Menteri perlu segera melaksanakan titah Agong kerana baginda sudah bertitah supaya Parlimen perlu dibuka secepat mungkin.
“Jika Perdana Menteri tidak mahu membuka Parlimen, akan berlaku pertentangan krisis perlembagaan antara Agong dan kerajaan,” tambahnya lagi.
Yang jelas kini Mahiaddin semakin tersepit dan ruang untuk beliau terus bersilat dan melengah-lengahkan titah Agong semakin tiada inci.
Keinginan dan kehendak rakyat pelbagai pihak sekarang sangat jelas iaitu lebih mahukan Agong menggunakan kuasa Perlembagaan yang dimiliki baginda dalam tempoh darurat ini.
Keinginan dan kehendak itu bukan lagi setakat mahu Agong membenar dan menentukan tarikh Sidang Parlimen, malah sampai ke tahap memecat Perdana Menteri dan menukar kerajaan.
Dalam waktu yang sama, semua ini bermakna, rakyat tidak lagi berada di belakang Mahiaddin.
Bagi rakyat, bersama kedegilan Mahiaddin terhadap titah Agong yang tanpa keraguan ia adalah suatu penderhakaan, kerajaan PN ini sudah tidak diperlukan lagi dan selayaknya dicampak secepat mungkin “ke dalam longkang”.
(ShahbudinHusin 20/06/2021)

5

7

votes
Article Rating
Kongsikan artikel ini


UMNO PUN DIKIRA SUBAHAT JUGA DENGAN PENDERHAKA RAJA….

Sehingga ini masih belum ternampak sebarang langkah atau tindakan positif diambil oleh Perdana Menteri, Mahiaddin Md Yasin untuk memenuhi titah Agong berkaitan pembukaan sidang Parlimen dengan secepat mungkin.
Malah kenyataan terbaru Mahiaddin tentang penubuhan jawatankuasa untuk mengkaji bagaimana Parlimen hendak dibenarkan bersidang ketika tempoh darurat tidak lebih sebagai satu lagi helah untuk melengah-lengahkan titah Agong itu.
Isu di sini, berapa lama pula jawatankuasa ini perlu mengambil masa untuk bermesyuarat dan membentangkan laporan kepada Perdana Menteri?
Hakikatnya, beliau sebagai Ketua Majlis boleh mengarahkan Speaker untuk memanggil sidang Parlimen untuk diadakan dengan secepat mungkin.
Kalau minggu depan pun ia dimahukan, dengan arahan Perdana Menteri selaku Ketua Majlis, sidang Parlimen sebenarnya boleh diadakan bagi memenuhi titah Agong itu.
Sebagaimana disebut oleh bekas Menteri Di Jabatan Perdana Menteri, Zaid Ibrahim semalam, notis 28 hari mengikut amalan biasa tidak perlu lagi dipenuhi kerana ketika ini negara dalam tempoh darurat.
Pokoknya dalam hal ini ialah sama ada Mahiaddin mahu atau tidak saja memenuhi titah Agong itu.
Kalau mahu dan benar-benar setia kepada Raja, tiada alasan untuk berlengah atau menangguh-nangguhkannya lagi.
Tetapi, jika tidak mahu, macam-macamlah helah boleh direka atau diada-adakan.
Yang nyata, pada pandangan rakyat umum, Mahiaddin dan kerajaan PN ini dengan tingkah laku lebih daripada sekali melengah-lengahkan titah Agong adalah sebuah kerajaan yang sudah dianggap sebagai derhaka.
Tidak lama sebelum ini Agong juga ada bertitah bahawa Parlimen boleh dibenarkan bersidang dalam tempoh darurat, tetapi ia langsung tidak dipedulikan oleh Mahiaddin.
Kerajaan ini tidak lain adalah sebuah kerajaan yang kemaruk serta pelahap dengan kuasa tanpa memikirkan masa depan negara serta nasib rakyat yang semakin sengsara kehidupannya.
Lantaran itu, waima ada titah Agong sekali pun, jika ia dilihat mengancam kuasa, mereka akan tampil dengan macam-macam alasan untuk mengelak daripada menunaikannya.
Namun demikian, di sebalik Mahiaddin terus dengan taktik dan helahnya melengah-lengahkan titah Agong itu, apa yang pelik ialah UMNO sebagai kelompok Ahli Parlimen terbesar dalam kerajaan PN ini masih lagi hidup seolah-olah tanpa perasaan dan tidak sensitif kepada apa yang ada di depan mata.
Walhalnya, dalam majlis menghadap Agong baru-baru ini, Presiden UMNO, Zahid Hamidi dengan tegas menyatakan, antara pandangan yang disampaikan kepada baginda ialah agar Parlimen dibenarkan bersidang dengan segera.
Pandangan dan keinginan UMNO itu adalah senada dengan apa yang diminta oleh ketua-ketua parti dalam PH yang sememangnya menjunjung tinggi amalan demokrasi.
Sekarang dengan Agong telah mendengar semua pandangan tersebut serta menitahkan Parlimen perlu dibuka dengan secepat mungkin, mengapa UMNO masih mahu terus berada dalam kerajaan PN yang dikira telah derhaka kepada Raja?
Mengapa masih tidak berani keluar segera daripada kerajaan PN sebagai tanda kesetiaan terhadap titah Agong yang merupakan Raja Berperlembagaan?
Buat apa pemimpin UMNO sekadar berani menulis dan melalak dalam media sosial saja, sedangkan masih lena tidur sekelambu dengan kerajaan yang dianggap derhaka kepada Raja?
Tidakkah dengan masih berada dalam kerajaan PN dan menyokong lagi Mahiaddin ini, UMNO juga sebenarnya telah bersubahat dengan penderhaka dan memperlihatkan mereka pun tidak cukup setia kepada Raja?
(ShahbudinHusin 20/06/2021)

4.4

17

votes
Article Rating
Kongsikan artikel ini